Ўзбекистон хаста – Алишер Қодиров | Qalampir.uz\nИнтервью\t03 Август 13:06 34593\n“Ўзбекистоннинг бугунги кундаги ҳолати на иқтисодий, на сиёсий жиҳатдан мақтангулик эмас. Бугун Ўзбекистонни бошқариш учун жуда ҳам жиддий таффакурга эга бўлган инсон бўлиши шарт”. Бу ҳақда “Миллий тикланиш” партияси раиси – Олий Мажлис Қонунчилик палатаси спикерининг ўринбосари Алишер Қодиров QALAMPIR.UZ’га берган интервьюсида сўз очди.\nМаълумки, жорий йилнинг 24 октябрь куни Ўзбекистонда йирик сиёсий воқелик – Президент сайлови бўлиб ўтиши, унда беш партия – ЎзЛиДеП, “Миллий тикланиш” ДП, “Адолат” СДП, Халқ демократик партияси ва Экологик партия номзод кўрсатиши кутилмоқда.\n“Миллий тикланиш” демократик партияси раиси Алишер Қодиров QALAMPIR.UZ билан суҳбатда Ўзбекистонга қандай раҳбар кераклиги ҳақида гапирди.\n“Ҳақиқатан, бугун мураккаб бурилишларнинг борлиги аён ва бундай мураккабликлар бизни келажакда ҳам кутяпти. Ўзбекистон бугун шундай бир ҳолатдаки, оёғи боғлиқ, лекин югуриши керак. Жойида туриб қолиши ҳам мумкин эмас. Бугун биз азалдан шаклланиб қолган геополитик тугунларнинг ўртасида турибмиз. Буларнинг барчаси халққа ва қадриятларимизга зарар етказмайдиган моҳирона ҳам иқтисодий, ҳам сиёсий ечимлар истайди. Лекин бу ҳақиқатан жудаям оғир жараён.\nЯширмайман, сайлов ҳақида биринчи гапирила бошланганда ўзимизнинг сиёсий партия аъзолари томонидан “Келинглар, номзод кўрсатмаймиз, амалдаги Президентни қўллаб қўяверамиз”, деган таклифлар ҳам бўлганди. Лекин партиямизнинг ичида ватанпарвар, Ўзбекистондаги муаммоларнинг ечимларини кўра олаётган кўплаб аъзоларимиз бор ва биз “Йўқ, биз сайловда иштирок этамиз ва ўз ечимларимизни таклиф қиламиз”, деган қарорга келдик. Негаки, бугунги кундаги амалга оширилаётган ишларнинг қанчалик ичидамиз ёки ўша муаммоларни қанчалик ичидан кўра олишимизни яшириб ўтиришнинг ҳожати йўқ”, дейди Қодиров.\nЎзбекистон нафақат ички, балки ташқи муаммолар ўртасида турибди. Айниқса, минтақадаги беқарор вазият Марказий Осиё марказидаги Ўзбекистонга ҳам таъсир ўтказмай қолмайди. Айтайлик, Афғонистонда “Толибон” ва Ҳукумат ўртасида давом этиб келаётган муросасизлик Ўзбекистоннинг ташқи иқтисодий алоқалари қаторида, хавфсизлигига ҳам таҳдид бўлиши мумкин. Хўш, бугун партиялар Президентликка илгари сурадиган номзодлар бундай муаммолар қаршисида бош қашлаб қолмайдими? Уларнинг бундай оғир муаммолар ечими бўйича аниқ таклифлари борми? Улар вазиятнинг аҳамиятини фарқлайдими? Қодиров ушбу саволга қуйидагича жавоб берди:\n“Хабардорлик даражаси бўйича ҳокимиятнинг маълум бир ахборот манбаларига бўлган имкониятига ҳамма ҳам эга эмас. Масалан, ҳокимият Афғонистон бўйича бизнинг ахборот олиш манбамиздан кўра бир неча маротаба кучлироқ бўлган манбаларга эга. Ёки Қирғизистон ва Тожикистон ўртасидаги муносбатларни. Улар бу ҳолатни биздан кўра яхшироқ билади. Партияларнинг таҳлил қилиш, мушоҳада қилиш, ўрганиш масалаларида имконияти бўлиши учун улардан куч бўлиши керак. Партияларда бугун куч борми? Халқаро даражадаги муаммоларни таҳлил қила оладиган институтлар борми? Албатта, йўқ. Партияларнинг бугунги кундаги молиявий ҳолати сиз ўйлаган даражада эмас. Халқаро масалаларни ҳал қилиб, ўзининг аниқ ечимларини таклиф қилишига ҳали вақт бор. Лекин, бугунги кундаги бизнинг ҳаракатларимиз шу йўналишда кетмоқда. Мен айтмоқчи бўлган нарса шундан иборатки, Ўзбекистонни ҳақиқатан ҳам бугунида ва эртасида жуда мураккаб таҳдидлар кутяпти. Партиянинг бу бўйича ечимга ўз таклифлари бор ва биз кўрсатадиган номзод бу ечимларни халққа тақдим этади”.\nПартия раиси сўзида давом этаркан, “Миллий тикланиш” илгари сураётган ечимлар кўпчиликка ёқмаслиги мумкинлигини ҳам урғулади.\n“Биз таклиф қилаётган ечимларимиз ҳаммага ҳам ёқавермаслиги мумкин, чунки улар аччиқ ечимлар. Дардни енгишимиз учун биз, албатта, аччиқ дорилар ичишимиз керак. Ўзбекистон бугунги кунда хаста. Буни тан олишимиз керак. Айрим масалалар бўйича биз кординал ўзгаришлар қилишга мажбурмиз. Буни босқичма-босқич, секин-аста қилишга вақт қолмаяпти. Биз деярли ҳар куни авлод йўқотяпмиз”.\n16 Сентябрь 16:03 38293\n16 Сентябрь 10:33 26882\n17 Сентябрь 21:16 22812


Англия чемпионатида янги юлдузлар порлайди\n5 август, 2020, 11:50\nТеглар:Бешиктош | Вест Бромвич\nУлар АПЛни забт этмоқчи\nАнглия премьер-лигасига қайтган “Вест Бромвич” янги мавсум олдидан таркибини кучайтиришга киришди.\nБу жамоа Туркиянинг “Бешикташ” жамоаси етакчилари - Домагой Вида ва Адем Ляйични Англияга кўчириб келмоқчи. “Вест Бромвич”нинг тажрибали бош мураббийи Славен Билич ҳар икки футболчига катта умид боғлаяпти.\nЖамоалар трансфер масалаларини муҳокама қилишни бошлаб юборган. Вида ва Ляйичнинг турк клуби билан шартномаси якунланишига ҳали икки йил бор. Шундай бўлса-да, “Бешиктош” 17 миллион еврога бу футболчиларини Англияга жўнатиб юбориши мумкин.


Шояд Аллоҳ гуноҳларимизни кечирса – oliymahad.uz\nШояд Аллоҳ гуноҳларимизни кечирса\nАбу Ҳурайра (р.а.)дан ривоят қилинади: “Бир киши бор эди, ҳеч қандай савоб иш қилган эмасди. Аммо у одамларга қарз берар ва ўз элчисини ҳақларни талаб қилиб келиш учун юборар экан “Имкони бор одамдан ол, имкони йўқни қўйиб тур, кечиб юбор, шояд Аллоҳ ҳам бизларнинг гуноҳларимиздан ўтса”, дер эди. Вафот этган пайт Аллоҳ таоло ундан “Бирор яхшилик қилганмисан?” деб сўради. “Йўқ, фақат менинг бир хизматчим бор эди, одамларга қарз берар эдим. Хизматчимни қарзларни ундириб келиш учун юборар эканман, унга “Имкони бордан ол, қийналганни қўйиб тур, кечиб юбор. Шояд Аллоҳ бизнинг гуноҳларимизни ўтса”, дер эдим. Шунда Аллоҳ таоло унга “Гуноҳларингдан ўтдим”, деди. Имом Насаий ривоят қилган.\nАлбатта инсоннинг ҳаёти доимо бир текис давом этмайди. Инсонлар бир-бирларига нисбатан ўзаро ёрдам ва кўмакка муҳтож бўладилар. Одам борки ҳаққи бор ёки қарзи бор. Мазкур ҳадиси шарифда Расулуллоҳ (с.а.в.) бундай вазиятда мусулмон киши қандай ҳаракат қилиши кераклигини умматларга таълим берганлар. Мусулмон одам доимо карамли, саховатли бўлиши керак. Айниқса, олди-сотди ва ҳақни талаб қилиш пайтида. Саҳийлик, енгиллик ва бир оз ўтиб бериш Аллоҳнинг раҳматига, хайру баракага сабаб бўлади. Молиявий муомалаларда қийин ҳолга тушиб қолган одамга енгиллик яратиш қанчалик савобли иш экани ушбу ҳадиси шарифдан кўриниб турибди. Қиёматда ҳеч яхшилиги бўлмай, фақат ҳаққини ундиришда ночор одамдан қарзини кечиб юбориш билан ҳам енгилликка эришиш мумкинлиги ушбу ҳадисда баён қилинмоқда.\n1) Ўзаро муомалада юмшоқ ва ҳалим бўлиш Аллоҳнинг раҳматига олиб боради. Мулойим ва раҳмдил бўлиш заифлик эмас, балки Аллоҳ ва унинг расули ҳамда мусулмонларнинг сифатларидан биридир. Абдуллоҳ ибн Масъуд (р.а.) айтадилар: “Расулулоҳ (с.а.в.): “Сизларга дўзахга ҳаром ва дўзах унга ҳаром бўлган кишини айтайми? Ҳар бир ишида юмшоқ ва ҳалим бўлган киши”, дедилар. Имом Термизий ривояти.\n2) Аллоҳ қиёмат кунида бандасига савол бериши эса ҳамма нарсани билиб турса ҳам унга ўз фазлини кўрсатиш учун бўлар экан.\n3) Қиёмат кунида инсонлар ошиқча гапира олмайдилар, фақат Аллоҳ изн берганларгина сўзлай оладилар. Шунда ҳам фақат рост гапирадилар.\n4) Қарз ва ҳақни кечиб юбориш Аллоҳнинг розилигига сабаб бўлар экан.\nҲар қандай муомалада юмшоқ, ҳалим ва раҳмдил бўлишимизни Аллоҳ ҳаммамизга насиб қилсин. Шояд, Аллоҳ ҳам бизларга қиёмат кунида раҳм қилса.\nТошкент ислом институти “Тиллар” кафедраси\nўқитувчиси Абдуллаев Алишер\n134200cookie-checkШояд Аллоҳ гуноҳларимизни кечирсаno\nОлдингиЎзбекистонда интернетда диний таълим олса бўладими?КейингиҲадис фанидан очиқ дарс


МУАММОЛАРГА ҚОНУНИЙ ЕЧИМ\nТошкент ҳарбий округига қарашли ҳарбий қисмларнинг бирида «ҳуқуқбузарликлар профилактикаси куни» муносабати билан Чирчиқ ҳарбий прокуратураси томонидан бир қатор тадбирлар ўтказилди.\nУнда прокуратура ходимлари ҳарбий хизматчилар ва уларнинг оилааъзолари билан алоҳида суҳбатлар уюштиришди. Айрим муаммоларга қонуний ечим топилди ва ҳуқуқий тавсиялар берилди.\n– Мутахассислигим бўйича ҳамшираман, – дейди шартнома бўйича ҳарбий хизматчи, оддий аскар Дониёрбек Мўминовнинг турмуш ўртоғи Комила Турғунова. – Бугунги тадбирда ишга жойлашишим борасида йўлланмага эга бўлдим.\n– ҳарбий хизматчилар ва уларнинг оилалари билан суҳбат қурдик, – дейди Чирчиқ ҳарбий прокурори катта ёрдамчиси адлия лейтенанти Нурмуҳаммад Норалиев. – Уларни қизиқтираётган оилавий, ҳуқуқий, тиббий масалаларга ойдинлик киритиб, зарур тавсияларни бердик.\nТадбир давомида ҳарбий қисм ҳарбий хизматчилари ўртасида ҳуқуқий саводхонликни ошириш бўйича «Биз ҳуқуқимизни қандай биламиз?» мавзусида викторина ҳам ташкил этилди.\nШундан сўнг Чирчиқ гарнизони офицерлар уйида Адлия вазирлиги ходимлари Чирчиқ ҳарбий прокуратураси масъул офицерлари, билан қабул қилинган фармон ва қарорларнинг мазмун-моҳиятига бағишланган илмийамалий анжуман ўтказилди.


Амброцит Таблеткалар – medu.uz – Дорилар ҳақида маълумотлар ўзбек тилида\nHome Йўриқномалар Амброцит Таблеткалар\nПрепаратнинг савдо номи: Амброцит\nфаол модда: Амброксол гидрохлориди – 30 мг.\nёрдамчи моддалар: лактоза, маккажўхори крахмали, микрокристаллик целлюлоза, поливинилпирролидон, магний стеарати, аэросил.\nТаърифи: ясси цилиндрик шаклли, фаскали, оқ ёки деярли оқ рангли таблеткалар.\nЯққол балғам кўчирувчи таъсирга эга муколитик перпарат. Препарат бронхларнинг шиллиқ қаватининг сероз ҳужайраларини рағбатлантириши ҳисобига ва мукополисахаридларнинг деполимеризацияси натижасида балғамнинг қовушқоқлигини камайтиради ва балғамни суюлтиради. Амброксол хилпилловчи эпителийнинг ҳаракат фаоллигини кучайтиради, мукоцилиар траспортни оширади, балғамнинг сероз ва шиллиқ компонентларининг нисбатини меъёрлаштиради. Бундан ташқари, гидролизловчи ферментларни фаоллаштириб ва Кларк хужайраларидан лизосомаларни ажралиб чиқишини кучайтириб, балғамнинг қовушқоқлигини пасайтиради, ва шу йўл билан нафас йўлларидан балғамни кўчишини енгиллаштиради. Амброксол альвеолаларда сурфактант синтези ва секрециясини оширади. Сурфактант ҳосил бўлишини ошиши ҳисобига препарат яллиғланишга қарши таъсир кўрсатади, антиоксидант хусусиятларга эга ва маҳаллий иммунитетни оширади. Амброксолнинг таъсири 30 минут давомида намоён бўлади ва 6-12 соат давомида сақланиб туради.\nИчга қабул қилинганидан кейин амброксол меъда-ичак йўлларидан амалда тўлиқ сўрилади. Қон плазмасидаги максимал концентрациясига (Сmax) тахминан 0,3-0,5 соатдан кейин эришилади. Биокираолишлиги 70-80% ни ташкил қилади. Препаратнинг кумуляцияси аниқланмаган.\nЖигарда конъюгация йўли билан фармакологик нофаол метаболитларни ҳосил қилиб метаболизмга учрайди.\nҚон плазмасидан ярим чиқарилиш даври (Т1/2) – 7-12 соат. Буйраклар орқали препаратнинг тахминан 90% чиқарилади.\nНафас йўлларининг қовушқоқ балғамни ажралиб чиқиши билан кечувчи ўткир ва сурункали касалликларини (ўткир ва сурункали бронхит, обструктив бронхит, пневмония, балғамнинг ажралиб чиқиши бузилган бронхиал астма, бронхоэктатик касаллик, шунингдек бурун-томоқ бўшлиғи яллиғланишида шиллиқни суюлишини яхшилаш учун) муколитик даволашда қўлланади.\nЎпкада ўтказилган операциядан кейинги асоратларни олдини олиш ва даволашда, бронхоскопиядан олдин ва кейин, ўпка муковисцидозида қўлланади.\nТаблеткалар ичга овқатдан кейин, бутунлигича катта микдордаги суюқлик билан бирга қабул қилинади. Катталар ва 12 ёшдан ошган болаларга биринчи 2-3 кун давомида 30 мг дан суткада 2-3 марта, сўнгра 30 мг дан суткада 2 марта ёки 15 мг дан суткада 3 марта буюрилади. 5 дан 12 ёшгача бўлган болаларга 15 мг дан суткада 2-3 марта буюрилади.\nҚўллаш давомийлиги кўрсатмалар ва касалликнинг кечишига боғлиқ ва даволовчи шифокор томонидан шахсий равишда белгиланади.\nШифокорнинг тавсиясисиз препаратни 4-5 кундан ортиқ қабул қилиш мумкин эмас.\nМарказий нерв тизими томонидан: бош оғриғи.\nОвқат ҳазм қилиш йўллари томонидан: оғизни қуриши, жиғилдон қайнаши гастралгия кўнгил айниши, қусиш, қабзият.\nНафас тизими томонидан: ринорея, нафас йўлларининг шиллиқ қаватини қуруқлиги.\nАллергик реакциялар: тери тошмаси, қичишиш, эшакеми, Квинке ангионевротик шиши, алоҳида ҳолларда аллергик контакт дерматит, жуда кам ҳолларда – анафилактик турдаги ўткир оғир реакциялар (анафилактик шок Стивенс-Джонсон синдроми ва Лайелл синдроми).\nБошқалар: ҳолсизлик, сийишни қийинлашиши.\nамброксолга ва препаратнинг бошқа компонентларига юқори сезувчанлик;\nҳомиладорлик (I уч ойлиги) даври;\nмеъда ва 12-бармоқ ичак яра касаллиги;\nйўталга қарши препаратлар билан бир вақтда қабул қилиш мумкин эмас.\nПрепаратни ва антибактериал воситаларни (амоксициллин, цефуроксим, доксициклин, эритромицин) бир вақтда қабул қилиш антибиотикларни ўпка тўқимасига киришига ёрдам беради. Туғруқ фаолиятини сусайтирувчи препаратлар билан мутаносиб.\nПрепарат йўталга қарши препаратлар билан мажмуавий қўлланганида йўтал рефлексини сусайтириши туфайли, суюлтирилган секрет хавфли димланиши мумкин. Шунинг учун йўталга қарши воситаларни қабул қилиш фақат даволовчи шифокор кўрсатмасига кўра ўтказилиши керак.\nКардионоселектив β-адреноблокаторларни қўлланиши, бронхоспазм туфайли балғамни ажралиб чиқишини ёмонлаштириши мумкин.\nБронхларнинг моторикаси бузилган ва секрет миқдори ошган ҳолларда (масалан, хавфли киприксимон эпителий синдромида), бронхларда шиллиқни тўпланиб қолиш хавфи туфайли, сиропни фақат даволовчи шифокор маслаҳатидан сўнг ва шифокор назорати остида қабул қилиш мумкин.\nБуйрак ёки жигар фаолиятини оғир бузилишида препаратни қабул қилиш орасидаги интервални ошириш керак.\nПрепаратни эмизиш вақтида ва ҳомиладорликнинг биринчи I уч ойлигида қабул қилиш мумкин эмас. Ҳомиладорликнинг II ва III ойликларида амброксолни фақат даволовчи шифокор тавсияси бўйича қабул қилиш мумкин.\nБронхиал астмаси пациентларда амброксол йўтални кучайтириши мумкин. Амброксолни бевосита уйқудан олдини қўллаш мумкин эмас.\nПрепарат автотранспортни бошқариш ва бошқа механизмларга хизмат кўрсатиш қобилиятига таъсир қилмайди.\nАллергик реакцияларнинг биринчи белгилари пайдо бўлганида препаратни қабул қилишни бекор қилиш керак.\nПрепаратнинг навбатдаги дозасини қабул қилиниши ўтказиб юборилган холларда, кейинги қабул қилишда препаратнинг дозасини оширмаслик керак.\nСимптомлари: ҳозирги вақтгача препаратнинг дозаси ошириб юборилганида заҳарланиш ҳоллари кузатилмаган. Аммо баъзида: қисқа муддатли безовталик, ич кетиши, доза кучли ошириб юборилганида артериал босимни пасайиши, қусиш, сўлакни кўп ажралиши кузатилиши мумкин\nДаволаш: бундай ҳолларда, айниқса дозани кучли ошириб юборилганида, шифокорга мурожаат қилиш ва унинг тавсияси бўйича меъдани ювиш, ёғ сақловчи маҳсулотларни қабул қилиш, гемодинамик кўрсаткичларни назорат қилиш, зарурати бўлганда симптоматик даволашни ўтказиш керак.\nТаблеткалар, 30 мг дан контур уяли ўрамларда № 10; 20.\nҚуруқ ва ёруғликдан ҳимояланган жойда, 25°С дан юқори бўлмаган ҳароратда сақлансин.


Биз шунақа бўлиб қолдик! Хорижлик фуқаро аризасига кўра, икки ўзбек аёли ўғри, бири фоҳишахона сақловчи бўлди » Жаҳон - бизнинг нигоҳимизда! .\nБош саҳифа Жаҳон - бизнинг нигоҳимизда! » Жамият » Биз шунақа бўлиб қолдик! Хорижлик фуқаро аризасига кўра, икки ўзбек аёли ўғри, бири фоҳишахона сақловчи бўлди\nБиз шунақа бўлиб қолдик! Хорижлик фуқаро аризасига кўра, икки ўзбек аёли ўғри, бири фоҳишахона сақловчи бўлди\nЖамият 18-07-2019, 13:15 0\nЖорий йилнинг 15 июль куни соат 23:00ларда Сурхондарё вилоятининг Термиз шаҳри Мажнунтол маҳалласида яшовчи 52 ёшли Н.Қ. яшаш уйида қўшни давлат фуқароси, вақтинча Термиз шаҳрида жойлашган меҳмонхонада яшовчи 35 ёшли С.О., Шеробод туманида яшовчи 26 ёшли Ш.С. ва Термиз шаҳар Жўйжангал маҳалласида яшовчи 25 ёшли Ж.М. исмли аёлларнинг жинсий алоқа қилишлари учун шароит яратиб берган.\nШундан сўнг икки нафар аёл С.О.нинг мастлигидан фойдаланиб, унинг 600 АҚШ долларини ўғирлаб кетганлар. Ш.С. ва Ж.М.лар ушланганлар. Мазкур ҳолат юзасидан Ш.С. ва Ж.М.ларга нисбатан ўғирлик қилгани, Н.Қ.га нисбатан фоҳишахона ташкил этиш билан шуғуллангани учун жиноят иши қўзғатилган. Тергов ҳаракатлари олиб борилмоқда.\nЎзбекистон Республикаси ИИВ Жамоатчилик ва ОАВ билан алоқалар бошқармаси бу ҳақда хабар берди, лекин хабарда хорижлик фуқаронинг ҳаракатларига баҳо берилгани ҳақида ёзилмаган. Ҳамма ишда кўриниб турибдику, мамлакатимиз фуқаролари бўлган уч аёл айбланувчи бўлиб қолмоқда. Хорижлик фуқаронинг депорт қилиниши ёки йўқлиги ҳақида ҳам жимлик!


«Қибрайча бузиш». «Тeпа»нинг буйруғини бажарган ҳокимият ҳақми ёки иш берувчи ташкилот? – КУН УЗ\nГлавная / Иқтисодиёт / «Қибрайча бузиш». «Тeпа»нинг буйруғини бажарган ҳокимият ҳақми ёки иш берувчи ташкилот?\nanvarj63 16.04.2019\tИқтисодиёт Comments Off on «Қибрайча бузиш». «Тeпа»нинг буйруғини бажарган ҳокимият ҳақми ёки иш берувчи ташкилот? 62 Показы\nТаҳририятимизга Тошкeнт вилояти Қибрай тумани Қипчоқ МФЙдан мурожаат кeлиб тушди. Мурожаатни ўрганиш мақсадида ижодий гуруҳимиз билан Қибрай туманига отландик.\nВоқeа жойига бориб, дeвор билан ўралган жой бузиб ташланган, элeктр симлари узилган бир вайрона олдидан чиқдик. Шундан сўнг гап нимада эканлигини билиш мақсадида ўз журналистик суриштирувимизни бошладик.\nҲолатга аниқлик киритиш мақсадида айнан шу манзилда яшаб келган фуқаро Дилдора Ҳамрабоева билан суҳбатлашдик.\n“Бу ер “Elmadad” ташкилотига қарашли бўлиб, агротуризмни ривожлантириш лойиҳаси бўйича инвестиция киритилаётган эди, мен “Elmadad” корхонасида ишлаб ва бир вақтнинг ўзида шу ерда оила аъзоларим билан яшаб келмоқдаман. 7 апрель куни тонгги соат 8:00 ларда туман ҳокимлигидан одамлар кeлишди. Улардан бири ўзини туман ҳокими эканлигини айтиб, “Бу ерни бузамиз, бу ҳудудни эгаси қани?”, дeб сўради. Мeн корхона раҳбарларига бу ҳақида хабар бердим.\nШу вақт орасида ҳокимият вакиллари ҳудудни ўраб турган деворни махсус техника ёрдамида бузишни бошлади. “Ҳужжатларингиз борми бузишга?”-дeган саволимга, “Мeн бу ернинг, ҳокимиман, сeнинг ишинг бўлмасин” дeб жавоб бeрди.\nМен бузишга тўсқинлик қилишга уриндим, бироқ участка инспeктори мeни қўлимдан ушлаб олиб кeтмоқчи бўлди. Мулк эгаси йўлда кeляпти, унинг иштирокисиз бузмай туринглар дейишимга қарамай, кeлганлардан бири, “Алишeр” исмли шахс бизни масхара қилгандай хоҳлаган жойидан бузишни бошлади. Бизнинг қанча қаршилик қилишимизга қарамасдан, ҳeч қанақа ҳужжатсиз, қоғозсиз бундан ташқари мулк эгасининг иштирокисиз бузиб ташлашди”, – дeйди Дилдора Ҳамрабоева.\nШундан сўнг “Elmadad” ташкилотига қарашли ерда иш бошқарувчи бўлиб ишлаб кeлаётган Алишeр Анвархоновнинг фикрларига қулоқ тутдик.\n“Прeзидeнтнинг туризмни ривожлантириш бўйича қарорига мувофиқ биз агротуризмни ривожлантириш бўйича шу жойда фаолият олиб бормоқчи эдик. Бу ер ташландиқ ҳолатда эди. Ҳозирга кeлиб бу жойни ободонлаштириб, кeлажакда халққа фойдаси тегадиган жойга айлантирмоқчи эдик.\nБу ерни 2018 йил сотиб олганмиз. Зарур бўлган барча ҳужжатлар мавжуд. 2019 йил 7 апрeль куни шу жойда яшаб кун кeчираётган ишчиларимиз қўнғироқ қилиб, ҳокимият томонидан бузилаётганлигини айтишди. Бу хабарни эшитиб дарҳол йўлга чиқдик. Чунки ҳокимият томонидан бизни бу ҳақида огоҳлантиришмаган эди. Биз кeлгунимизча бузиш ишлари бошлаб юборилган экан. Ичкарида агротуризм бўйича анча ишларни бошлаб юборган эдик. Бундан ташқари 200 миллион атрофида маблағ сарфлаганмиз. Уй ҳайвонларининг тоза насллиларидан 8 турини олиб кeлганмиз. Кeлганимизда туман прокурори, ҳоким ўринбосари ҳамда 3-4 нафар ҳокимият вакиллари шу eрда экан. Кeлганимизни кўриб улар машинасига чиқиб кeтиб қолишди”.\nСуриштирувимиздан аниқлаган маълумотларимиз кўра, бу жой “Elmadad” ташкилотига қарашли бўлиб, ташкилот томонидан Ўзбекистон Республикаси Президентининг 2018 йил 3 февралдаги «Ўзбекистон Республикаси туризм салоҳиятини ривожлантириш учун қулай шарт-шароитлар яратиш бўйича қўшимча ташкилий чора-тадбирлар тўғрисида»ги ПФ-5326-сон Фармони ижросини таъминлаш мақсадида Агротуризм лойиҳасини амалга ошириш учун 2018 йил апрeлида кўчмас мулк олди-сотди шартномасида асосида “Elmadad” ташкилоти томонидан сотиб олинган жой экан.\nШундан сўнг барча ҳужжатлар белгиланган тартибда расмийлаштирилган ва “Elmadad” ташкилотига нотурар жойга нисбатан доимий фойдаланиш ҳуқуқи билан берилган.\nМаълумот ўрнида кeлтириб ўтмоқчимиз: Агротуризм бу – қишлоқ хўжалиги маҳсулотлари (мева, полиз экинлари ва б.) ҳамда уй ҳайвонларини парвариш жараёнини бевосита сайёҳларга таништиришни билдиради. Лойиҳанинг мақсади чет эллик меҳмонлар ва юртимизда айниқса, шаҳар шароитида яшаётган аҳолини қишлоқ ҳаёти билан яқиндан таништириш ҳисобланади. Ушбу лойиҳанинг манзили аҳоли яшаш пункти ва дала экинлари ўртасида жойлашиши халқаро стандартларга жавоб бериши билан ажралиб туради. Шунинг учун ташкилот томонидан айнан лойиҳага мос келадиган ер майдони харид қилинган экан.\nҲолатга аниқлик киритиш мақсадида Қибрай туман ҳокимлигига йўл олдик. Ҳар доимгидeк биз кўп дуч кeладиган ҳолат, яъни изоҳ олишга одам топиш ёки ҳокимни кутиш сцeнарийси такрорланди. Узоқ кутишларимиздан сўнг ҳоким ёки унинг ўринбосари эмас ўзини Қибрай “OAZIS” SIU нодавлат-нотижорат ташкилоти раҳбари дeб таништирилган Абдурасул Умрзоқов бизни қизиқтираётган масала бўйича изоҳ бериши маълум қилинди.\n“Бу жойга давлат аҳамиятига боғлиқ трасса тушаяпти. Биз иккинчи тараф билан бир ой олдин гаплашганмиз. Бу жойга трасса тушаяпти, бу жой қишлоқ хўжалигида фойдаланиладиган ер. Қишлоқ хўжалигидан фойдаланиладиган ернинг атрофини ўраб бўлмайди. Мeн уларга тушунтирдим. Зовурни бу тарафидан ер қилиб бeрамиз, сизларга қарашли жой эса трасса ёнида бўлганлиги учун интeнсив боғ қилинади. Трассадан 500 мeтргача қурилиш бўлиши мумкин эмас” дейди Абдурасул Умрзоқов.\n– Бузишдан олдин мулк эгаси бу ҳақида огоҳлантирилдими?\n– Ҳа, бир ой олдин гаплашгандик.\n– Дeмак, фақат оғзаки тарзда огоҳлантириб, ҳeч қандай хатсиз, суд қарорисиз бузиб ташладингиз?\n– Йўқ. Мeн бузмадим. Ҳокимият томонидан бузилди, нeгаки қишлоқ хўжалигида фойдаланиладиган жой. Кадастр нотўғри бeрилган. Ҳоким қарори ҳам нотўғри. Мeн кeлганимда бузилиш бошланган экан. Биз ҳам нима қилайлик? “Тeпадан” шунақа буйруқ бeрилди. Биз бажарамиз”, дeя изоҳ бeрди Абдурасул Умрзоқов.\nБизнинг “Тeпа” ким? Қайси ташкилот? дeган саволларимизга жавоб бўлмади. Абдурасул Умрзоқов эса бу ишда ҳeч қандай айби йўқлигини, у “подстава” бўлаётганлигидан бироз нолиди. Шундан сўнг сафаримизни якунлаб, маълумотларимизни қўлтиқлаб Тошкeнтга қайтдик. Қибрай туман ҳокими билан тeлeфон орқали боғланишга ҳаракат қилдик. Лeкин афсуски, қўнғироғимиз жавобсиз қолди.\nРаҳбарларнинг оғзаки буйруқлари ёзма қонунлардан устун бўлган жамиятда ривожланиш бўлмайди.\nKun.uz таҳририяти ушбу ҳолатга нисбатан Қибрай туман ҳокимлиги ва қонун устуворлигини таъминлашга масъул давлат идораларидан тегишли муносабат билдирилишига умид қилиб қолади.\nПред. Қозоғистон президенти Ўзбекистонга қандай таклиф билан чиққани маълум бўлди\nСледующая Ўзбекистон ва Грузия ўртасида тўғридан-тўғри авиарейс йўлга қўйилмоқда\nUzbekistan Airways махсус комиссия қарорига кўра 18 майдан республика бўйича ички рейсларни босқичма-босқич тиклашни бошлайди. …


hidoyat.uz – “Мовароуннаҳр” нашриётининг сайти - ЯХШИ СЎЗ – ЖОН ОЗИҒИ\nАллоҳ таоло бундай марҳамат қилади: «Раббингиз, Унинг Ўзигагина ибодат қилишларингизни, ҳамда ота-онага яхшилик қилишни амр этди. (Эй инсон,) агар уларнинг бири ёки ҳар иккиси ҳузурингда кексалик ёшига етсалар, уларга “уф!...” дема ва уларни жеркима! Уларга (доимо) ёқимли сўз айт! Улар учун, меҳрибонлик билан, хорлик қанотини паст тут ва (дуода): “Эй Раббим! Мени (улар) гўдаклик чоғимдан тарбиялаганларидек, Сен ҳам уларга раҳм қилгин”, – деб айт!» (Исро, 23–24).\nФарзанд ота-онага доимо яхши муомалада бўлиши шарт. Айниқса, улар кексалик ёшига етиб, жисмлари заифлашиб, ёрдамга муҳтож бўлганларида, масъулият яна ҳам ортади. Инсон кексайгач, унинг кўнгли нозик бўлиб қолади. Ҳар қандай сўз ҳам ёқавермайди. Ана шундай ҳолда фарзанд уларга “уф” деган сўзни ҳам айтмаслиги лозим. Чунки ҳар бир ота-она ўз боласини тарбия қилиш ва парваришлаш вақтида барча машаққатларга сабр қилган, чексиз меҳр кўрсатган. Фарзанд гўдаклигида ота-онага қанчалик муҳтож бўлса, ота-она ҳам кексайганда фарзандининг ёрдамига шунчалик муҳтождир. Қуръони каримда бундай марҳамат қилинади: “Биз кимга узоқ умр берсак, унинг вужудини ҳам (эгик, заиф) қилиб қўюрмиз. Ахир, ақл юргизмайдиларми?!” (Ёсин, 68).\nУшбу оят инсонларни теран фикр юритишга ундайди. Яъни, барча ҳам кексайса, ёрдамга муҳтож бўлади. Қарамоғида кекса ота-онаси ёки бирор қариндоши бор кишилар, авваламбор, бу Аллоҳнинг буйруғи эканини ҳис этиб, сўнг ўзларининг ҳам шу ҳолга тушишларини ўйлаб, ибрат олишлари зарур.\nКексалик Аллоҳ таолонинг улуғ неъматларидан биридир. Ушбу даврни ибодат ва хайрли ишлар билан ўтказган киши Аллоҳ таолонинг ҳузурида юксак мартабага эга бўлади. Расулуллоҳ (соллаллоҳу алайҳи ва саллам): “Сизларнинг яхшиларингиз – узоқ умр кўриб, кўпроқ яхши амаллар қиладиганларингиздир”, деганлар (Имом Ҳоким ривояти).\nМусулмон кишининг ёши улғайгани сари Аллоҳ таолонинг унга берадиган даражалари ҳам ортиб боради. Усмон (розияллоҳу анҳу) ривоят қилади: Расулуллоҳ (соллаллоҳу алайҳи ва саллам): «Бир мусулмон банда қирқ ёшга етса, Аллоҳ унинг ҳисобини енгил қилади. Олтмиш ёшга етганида, Аллоҳ таоло у бандани тавба қилишга муваффақ қилади. Етмиш ёшга етса, унга осмон аҳллари (фаришталар) меҳр қўядилар. Саксон ёшга етганда, Аллоҳ унинг яхши амалларини қолдириб, ёмон амалларини ўчириб юборади. Тўқсон ёшга етганда эса, Аллоҳ унинг барча гуноҳларини мағфират қилади. Хонадон аҳлларига уни шафоатчи қилади. Ҳамда осмонда бу одам ҳақида “Аллоҳнинг ердаги асири”, деб ёзиб қўйилади» (Имом Аҳмад ривояти).\nАллоҳ таоло орамиздаги барча ёши улуғ кишиларни соғ-саломат қилсин. Дуогўй бўлиб юришларини насиб этсин!


14 июнь, 2020, 23:07\nТеглар:Суперлига | Насаф | Навбаҳор | Рўзиқул Бердиев\nCoca Cola Суперлига 4-туридан ўрин олган “Насаф” ҳамда “Навбаҳор” жамоалари ўртасидаги ўйиндан сўнг мезбонлар устози Рўзиқул Бердиев учрашув ҳақидаги ўз фикрларини билдириб ўтди.\n“3 ойлик танаффусдан сўнг бугун ҳар иккала жамоа ҳам шиддаткор, мазмунли ўйин кўрсатди. “Навбаҳор” қарши ҳужумда ўйнашини кутган эдик.Шунга қарамасдан, эътиборни йўқотдик ва иккита тўп ўтказиб юбордик. Жамоа охирига қадар курашди. Жисмоний, тактик жиҳатдан рақибдан устунлик қилдик. Жадвалда биринчи турсангиз, албатта бу нарса сизни хурсанд қилади. Ушбу ўриндан муқим жой олишга ҳаракат қиламиз\nАмалга оширган ўзгаришлар ўзини оқладими? Менимча, оқлади. Мурод Хўжамбердиев ва Хусайн Норчаев бугун дебют учрашувларини ўтказди. Ўйинни кучайтиришимиз керак эди ва шу боис таваккалга қўл уриб, Дилавер Харисни ҳам майдонга туширдим.\nХарис фаолияти давомида кўпроқ ўз ватанида тўп сурган ва легионер сифатидаги фаолияти у қадар кўп эмас. Станоевичда эса бунинг тескариси. У ҳам хали ўз сўзини айтади. Кечаги машғулотларда кичик жароҳат олган эди, шундай бўлсада, бугун жамоамизга ёрдам берди", - деди Бердиев.


"Чўпон" китоби, Авазхон Муқон\nЁзувчи Авазхон Муқоннинг ушбу асари ўзига хос ғояси ва ҳаётийлиги билан диққатга сазовордир. Романда образлар ҳаётининг изчиллиги ва воқеалар тизмасининг қизиқарлилиги сиз азиз ўқувчиларга манзур бўлади деган умиддамиз.\nАсар бош қаҳрамонининг исми - Элбек. Элбекнинг Чўнгқояда яшаган барча авлод-аждодлари чўпонлик қилишган. Унинг отаси Қодир полвон ҳам ўғлининг ота-боболар касбини эгаллашини хоҳлайди. Элбек ўқишни давом эттириш истаги билан яшаётганига қарамай, отасининг эрк-иродасига қарши чиқолмайди. Лекин у, ота-боболаридан фарқли ўлароқ, чўпонлар ҳаётига фан ва техника янгиликларини олиб кирмоқчи бўлади. Молларни қишда ҳам адирда сақлаш йўлларини ахтариб, қуёш энергиясидан, электрон антеннаю ҳаво пуркаш парракларидан фойдаланган ҳолда уларнинг қишки масканларини иситмоқчи бўлади. Шундай изланишлар ва амалий ишлар орасида интернет орқали дунёда рўй бераётган турфа воқеаларни кузатиб, италиялик бир қизнинг ўрта осиёлик бирор йигит билан танишмоқчи бўлганидан хабар топади. Романнинг кейинги воқеалари икки воқеликда ўтмиш ва ҳозирги замонда кечади.\nН.Каримов. “Чўпон” романи ҳақида...................... 3\nКузатув минораси............................................... 20\nЯнги қадам....................................................... 46\nЕтти донишманднинг бири ................................ 55\nИскандар Зулқарнайн....................................... 66\nАдҳам ва Зулфия............................................. 100\nБибихоним ҳақида афсона............................... 108\nМиннатдор соҳибқирон.................................... 111\nХорижга саёҳат ............................................. 122


ЖССТ тиббий ниқобга бўлган муносабатини кескин ўзгартирди — Sof.uz\n6.06 18:19 787 Тиббиёт\nЖаҳон соғлиқни сақлаш ташкилоти ниқобларга нисбатан позициясини ўзгартирди. Энди ЖССТ ҳукуматларга жамоат жойларида мато ниқобларини тақишни мажбурий қилишни маслаҳат бермоқда, деб ёзади BBC рус хизмати.\nЭпидемия бошланишида ЖССТ фақат коронавирус билан оғриган беморлар, аломатлари бўлган ёки улар билан алоқада бўлган одамлар ниқоб кийишлари кераклигини таъкидлаган эди. Ташкилот ниқоблар томонидан ҳимоя қилинишига шубҳа билан қаради ва тез-тез қўлларни ювишга эътибор беришни маслаҳат берди.\nБироқ, сўнгги тадқиқотлар шуни кўрсатадики, ниқоблар тўғри ишлатилганда, инфекциядан самарали ҳимоя қилиш мумкин. Ташкилот томонидан олиб борилган кўп сонли тадқиқотлар шуни кўрсатадики, коронавирус симптомлари аниқланмаган ҳолатда ҳам одамдан одамга юқиши мумкин.\nШу билан бирга, ЖССТ фақатгина ниқоб тақиш ёрдам бермаслигини таъкидламоқда - гигиена чора-тадбирлари тўлиқ амалга ошириш муҳим.\n"Фақат ниқоблар сизни Covid-19'дан ҳимоя қилмайди", - деди ЖССТ раҳбари Тедрос Адан Гебреисус.\nЖССТ тиббий ниқоблардан кенг фойдаланишни талаб қилмаса ҳам, ташкилот мато ниқобларидан кенгроқ фойдаланишга эътибор беришни тавсия қилади - ушбу турдаги маҳсулотнинг етишмаслиги бўлмаслиги керак, чунки агар керак бўлса, уларни уйда тикиш мумкин.\nЖССТ ижтимоий масофаланишнинг имкони бўлмаган ҳамма жойда, масалан жамоат транспорти ёки дўконларда ниқобдан фойдаланишни тавсия қилади.\nЖССТ тиббий ниқоб\nФилтрли маскалардан қанча муддат фойдаланиш мумкин?\n10.09 11:36 372 Тиббиёт


Тошкент шаҳар ҳокимлиги пойтахт аҳолиси ва меҳмонларидан узр сўради | O'zLiDeP\nТошкент шаҳар ҳокимлиги пойтахт аҳолиси ва меҳмонларидан узр сўради\nТошкент кўчаларида жорий йилнинг 13 май куни ёққан ёмғири пойтахт марказию, чекка ҳудудларда ҳам каттаю кичик кўлмаклар ҳосил қилиб, транспорт воситаларининг ҳамда аҳолининг ҳаракатланишига қийинчиликлар туғдирди. Савол туғилади, нима сабабдан бундай ҳолат юзага келади, уни бартараф этиб бўлмасмикин? Бунинг сабаблари кўп. Масалан ёмғир-қор сувларини тортиб кетишга мўлжалланган шаҳарнинг дренаж-лоток тизими жорий ҳолати табиат инжиқликлари олдида ожиз қолмоқда. Бунинг учун Тошкент шаҳар ҳокимлиги шаҳримиз аҳолиси ва меҳмонларидан узр сўрайди, деб хабар бермоқда ҳокимлик ахборот хизмати.\nТошкент шаҳар ва туман ҳокимликлари режасига кўра бунёд этилувчи барча объектларини кузатган бўлсангиз коммуникациялари аниқ ўлчамларда олинади, биноларда барча шароитлар етарли бўлишига эришилишдан ташқари ободонлаштириш борасида ҳам зарур тадбирлар қилинади. Ана шунда ёмғир сувларига мўлжалланган қувурлар бўлиши ва сув тўпланиб қолишининг олдини олиш алоҳида инобатга олинади. Бошқа ташкилот ва фуқаролар томонидан амалга оширилган бунёдкорликларда эса айнан шаҳар режасига кўра қурилган юзлаб ёмғир сувига мўлжалланган қувирлар кўмиб юборилгани кузатилган. “Қош қўяман деб, кўзни чиқарди” деган мақолни айнан шундай ҳолатга нисбатан ишлатсак ўринли бўлади. Негаки, улар гўёки атрофни обод қилган, лекин шу билан шаҳар инфратузилишига сезиларли зиён етказган.\nЮртимизда хусусан пойтахтимизда баҳор ва куз ойларида ёғингарчилик кўп кузатилишини инобатга олсак, айни шу даврда баъзилар томонидан қилинган ўзбилармонликдан кўпчилик азият чекади. Ана шуларни ҳисобга олиб, ҳамда фуқаролардан келиб тушаётган кўплаб таклиф ва мулоҳазалардан келиб чиқиб, шаҳар дренаж-лоток тизими объектларининг хақиқий ҳолатини ўрганиш бўйича Тошкент шаҳар ҳокимлиги қошида махсус ишчи гуруҳ тузилмоқда. Ишчи гуруҳ таркибига тегишли туман ҳокимлиги, Ободонлаштириш бошқармаси, “Сувсоз” корхонаси ва ташаббускор шахслар экспертлар сифатида жалб қилиниб, юқорида кўрсатилган холатларни келгусида такрорланмаслиги бўйича аниқ таклифлар ишлаб чиқилади ва бажарилиши таъминланади. Таклифларни ишлаб чиқишда дунёнинг йирик мегаполис шаҳарларида қўлланилган замонавий технологик ечимлар ўрганилади ва қўлланади.\nЙўл қуришу таъмирлаш ҳам савобли ишдир, шундай экан, ёғингарчилик кузатилганда сув тошқинларидан азият чекмаслик учун Тошкент шаҳар ҳокимлиги ва мутасадди ташкилотлар билан бирга ҳамжиҳатликда пойтахтимиз фуқаролари, бу табиат ҳодисасини бартараф этиш чорасини кўришимиз лозим. Пойтахтимизни янада обод қилишга барчамиз ўз хиссамизни қўшайлик!\nХолмурод Сориев, халқ депутатлари Нуробод туман Кенгаши депутати2018-05-14 20:58:07\nБу ҳолат нафақат пойтахтга, мамлакатимизнинг балки бутун шаҳарларига ҳам хос бўлган ҳолатдир. Хулоса шуки,бу соҳада амалга оширишимиз лозим бўлган вазифалар бесиёр. Шунинг учун, бу вазифаларни амалга ошириш учун соҳа ходимлари, биринчи навбатда ҳокимликлар тизимли, пухта ўйланган режа асосида ишларни амалга оширишлари лозим.\nЎзЛиДеп Қумқўрғон туман фаоли Рихсиев Камол2018-05-14 20:41:32\nАйнан шундай табиат инжиқликлари бошқа республикаларда ҳам кузатилди. Уларда ҳам бизникига ўхшаш ҳолатлар кузатилди. Тошкент шаҳар ҳокимлигининг узр сўраши таҳсинга лойиқ\nДаврон Темиров.O‘zLiDeP Бўка туман Кенгаши ижрочи котиби2018-05-14 19:17:05\nТабиат инсон хохиши билан бошқарилмайди. Шунинг учун унинг хар қандай "инжиқликлари"га доим ҳушёр ҳолатда тайёр туришимиз керак. Кўриладиган чоралар нафақат Тошкент шахримизда балки бош режа асосида ҳамма шаҳар ва туманларимизда амалга оширилса мақсадга мувофиқ бўларди.\nO‘zlidep Qumqo‘rg‘on tuman Kengashi Kelajak deputatlari guruhi a‘zosi Xolto‘rayev Tohir2018-05-14 18:56:48\nBu kabi tabiyat hodisalariga shaxar hududi tayyor turishlari kerak zero shaxar aholisiga noqulayliklar olib keladi.\nNazarov G'olib Navoiy shahar bulimi apparat raxbari2018-05-14 18:48:01\nТабиатнинг бу каби инжиқликлари олдида инсон ожиздир.\nJASUR RUSTAMOV2018-05-14 18:46:37\nБу каби табиат ходисалари содир бўлиши табий.\nО.Атақулов-Навбаҳор туман Кенгаши аппарат раҳбари2018-05-14 18:09:06\nЙўллар ҳолатини ўрганиш бўйича махсус ишчи гуруҳ вилоятлар ва туманлар кесимида тузилса яхши бўлар эди.\nУзЛиДеП Термиз шаҳар Кенгаши ижрочи котиби Б.Ф.Маманоров2018-05-14 17:54:56\nОлтибоев Ўрол,Сурхондарё. партиянинг Мафкуравий,ташвиқот-тарғибот ишлари бўйича бўлим мудири2018-05-14 17:33:00\nТабиий офатлардан ҳимояланиш тизимида ислоҳотларни чуқурлаштириш лозим.\nҚобил Астонов O'zLiDeP Навоий вилоят Кенгаши ташкилий-партиявий ишлар бўлими мудири2018-05-14 17:22:49\nАввалом бор мана шундай таббий ходисалардан аллоҳни ўзи асрасин. Барча шаҳарларда ёмғир-қор сувларини саришта қилишга мўлжалланган дренаж-лоток тизимлари ҳолати яхши эмас. Ҳаттоки, баъзи жойларда сел йўллари кўмилиб, ёки торайиб қолганларини ҳам кузатиш мумкин. Бу нарсаларга беэътибор бўлмаслик керак.


Хитойнинг Цзилинь провинциясида яшовчи 64 ёшлик аёл ўғил фарзанд дунёга келтириб, мамлакат тарихида бу ёшда соғлом фарзанд кўрган энг катта ёшли аёлга айланди, деб хабар қилди Sina ахборот агентлигига таяниб РИА новости.\nVodiymedia.uz нашрининг манбага таяниб ёзишича боланинг туғилиши Чанчунь шаҳридаги туғруқхонада амалга ошди. Аёлнинг танишларининг айтишича, аёл ва унинг турмуш ўртоғи яқинда ягона фарзандидан айрилгач, яна фарзанд кўришга қарор қилишган. Ҳомиладорлик эсктракорпорал уруғлантириш орқали амалга оширилган.\nАмир Темур кўчасидаги “Соф савдо” мажмуасидан истироҳат боғига қадар бўлган йўлда ўтказилган марофонда 420 нафар ёшлар қамраб олинди.\nХитойлик фарзанд келтирди ёшда дунёга аёл


Китобни муқаддас билган адиб\nТаниқли ёзувчи, буюк адиб Чингиз Айтматов Қирғизистон қишлоқ хўжалик институтида ўқиб юрган талабалик кезларида: "Мен китобни зўр ҳаяжон, катта иштиёқ билан, худди муқаддас нарсани ушлагандек қўлимга олардим", деб ёзган эди.\nЧингиз оғанинг бутун умри, онгли ҳаёти, адабий фаолияти не бахтки, ана шу — ўзи муқаддас, деб билган китоб билан чамбарчас боғланиб кетди.\nАсли касби зоотехник бўлган бўлғуси адибнинг ёшлигини китобсиз, бадиий ижодсиз тасаввур этиб бўлмайди. Бадиий адабиётга бўлган ҳавас ва қизиқиш устун келиб, ёш Чингиз зоотехникликни эмас, бадиий ижодни танлаб, Москвадаги Жаҳон адабиёти институтида таҳсил олди. Таҳсил давридаёқ "Сепоячи", "Оқ ёмғир", "Рақиблар", "Бойдантов соҳилларида" каби дастлабки ҳикояларини яратди. Ушбу асарларнинг содда тили, бадиий мукаммаллиги, лирик кечинма ва романтик туйғуларга бойлиги билан ўша давр талабчан китобхонлари эътиборига тушди. Чингиз Айтматовнинг ўзига хос бадиий услуб, тасвир йўналишларига ўша пайтларда сайқал берилган бўлса, не ажаб! Негаки, бу ҳикояларда ижодкорнинг ўткир сюжет, кучли психологик таҳлил, ёрқин характерлар яратиш маҳорати кўзга ташланган эди.\nАдиб ижодини кузатар экансиз, унинг, энг аввало, қирғиз адабиёти анъаналари давомчиси сифатида аввалги ижодкорларнинг бой ижодий меросини синчиклаб кузатиш маҳоратига тан берасиз. Зеро, М. Элибоев, А. Тўқонбоев, К. Жонтошев, Т. Сиддиқбеков, Т. Умматалиев сингари адибларнинг ижодий таъсири адиб асарларида кўзга ташланиб туради. Бугунги кунда оламаро машҳурликка эришган "Юзма-юз", "Жамила", "Сарвқомат дилбарим", "Бўтакўз", "Оқ кема", "Соҳил бўйлаб чопаётган олапар" сингари гўзал, сермазмун, жозибали асарлар китобхонни оҳанрабодек ўзига тортади.\nЧингиз Айтматов ижодига хос фазилатлар, ижобий, ибратли томонлар жуда кўп. Биз, энг аввало, адибни кенг қамровли ижодкор сифатида биламиз. Зеро, китобхонлар уни моҳир қиссанавис ва ҳикоянавис, роман жанри устаси, зуллисонайн адиб, моҳир таржимон, киносценарийнавис, танқидчи, тарихчи, файласуф, ҳозиржавоб публицист, таниқли жамоат арбоби сифатида кашф қилган.\nЧингиз Айтматов замон талабларига жозиржавоб ёзувчи сифатида адабиёт майдонига чиқди. Негаки, у ҳаёт билан ҳамиша мустаҳкам алоқада бўлган, замоннинг энг долзарб, етакчи мавзуларини ўзида ифодалаган бадиий етук асарлар яратган улкан истеъдод соҳибидир. Бирон-бир муҳим воқеа-ҳодиса йўқки, адиб назаридан четда қолган ёки унинг ижодида ўз ифодасини топмаган бўлсин. Адиб асарларида табиат ва инсон мавзуси етакчи ўринни эгаллайди. Даврнинг долзарб муаммоларини она замин билан боғлиқ ҳолда тасвирлаш ва инсоният назаридан четда қолаётган муаммоларга эътибор қаратиш адибнинг ўзига хос услубидир. Унинг дастлабки асарлари ҳисобланмиш "Жамила", "Биринчи муаллим" қиссаларида қирғиз диёрининг такрорланмас гўзал табиат манзаралари, меҳр-оқибат, инсонийлик, муҳаббат ва хиёнат каби мавзулар талқинида ўз ифодасини топганки, бу ҳол адибнинг ғоявий-бадиий ва эстетик дунёқараши ҳамда билими кенглигидан далолат беради. Китобхонлар ўртасида катта шов-шувга сабаб бўлган "Оқ кема" қиссаси инсон ва табиат муносабатларини ўзида мукаммал акс эттирган асардир. Унда табиатни асраш, инсон қалбини муҳофаза этиш билан боғлиқлик очиб берилган. Унда инсон қалбини улуғлаш, виждоний бурч муаммолари тасвири ишончли тасвирланган. Ёзувчи ёвуз кучларга қарши бола образини қарама-қарши қўяди. Қаҳрамон теварагидаги яхши ва ёмон кишилар ўртасидаги номутаносибликни тоғ бағридаги сўлим ўрмоннинг табиат манзаралари мисолида чин дилдан ҳис этади ва қаҳрамондаги ҳиссиётлар бевосита ўқувчининг қалбидан жой эгаллайди.\nАдибнинг "Асрга татигулик кун", "Кунда" сингари адабий жамоатчилик назарига тушган романларида замонамиз фожиалари ўз ифодасини топган. Бу икки асар юзасидан юзлаб тақризлар ёзилган, адабий мақолалар яратилган, катта-кичик давраларда баҳс-мунозараларга сабаб бўлган. "Асрга татигулик кун" романининг ўзига хос бадиий хусусиятларидан бири шундаки, бадиий тасвир жараёнида турли замонлар ўзаро бадиий руҳда бир-бири билан уйғунлашиб кетади. Бугунги замоннинг кечаги кун донишмандлиги билан уйғунлашуви ва уни ишончли бадиий воситалар орқали тасвирлаш маҳорати Чингиз Айтматов ижодигагина хос бўлган хусусиятдир.\nЧингиз Айтматов — ҳар бир ўзбек китобхонининг севимли адиби. Унинг асарлари китобхонларимиз қўлидан тушмайди. Зеро, адибнинг ўзи ҳам ўзбек халқи, ўзбек адабиётига чин дилдан меҳр қўйган, халқимиз бой маънавиятини улуғлаган, адабий анъаналарни эса ҳар қандай сиёсий дипломатик алоқалардан устун қўйган зотдир. Чингиз Айтматов мамлакатимизнинг юксак мукофотлари — "Дўстлик", "Буюк хизматлари учун" орденлари билан бежиз тақдирланмаган. Зеро, биз бу улкан адибни ўзимизнинг оғамиз, ўзимизнинг ёзувчимиз, деб аташга маънавий жиҳатдан ҳақлимиз. Мамлакатимиз Президенти Ш. Мирзиёев "Улкан адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида" қарор қабул қилар экан, бевосита икки қардош халқ ва икки адабиёт ҳамкорлигини янада янги поғонага кўтаришни мақсад қилганлиги аён.\n4.08.2018 294 № 61 Адабиёт


Бу дунёда касал бўлиб бўлмайди - zarnews.uz\nБу дунёда касал бўлиб бўлмайди\nСарлавҳани ўқиб "бу ҳозир бир касалхонани танқид қилади ёки бирон бир дўхтирни", деб ўйлаётган бўлсангиз адашасиз. Бу сафар врач ёки касалхона ҳақида эмас, ўзимиз, ўз соғлиғимизга эътиборсизлигимиз ҳақида ёзмоқчимиз.\nБир жойимиз оғриб касалхонага борсак, навбат кутиб ўтирган чоғимиз шу жараённи телефонда суратга ёки видеога оламиз-да, ижтимоий тармоқларда тарқатамиз. Навбат катталигидан нолиймиз. Кейин врач, у ёзиб берган дорилар ҳақида ёзамиз, рецептни ҳам расмга тушириб, дори-дармонларнинг қимматлигидан нолиймиз. Лекин барибир врач қўйган ташхис асосида даволанишни бошлаймиз ва ота-боболаримиз касал нима эканлигини билмаганини, бугунга келиб биз нозиклашиб кетганимиз туфайли касалдан бошимиз чиқмаётгани ҳақида бизга осма қўяётган дўхтирга "лекция" ўқиймиз. У эса бундай гапларни ҳар куни, ҳар кимдан эшитгани учун тасдиқ маъносида бошини сарак-сарак қилиб тураверади. Даволаниш охирига етиб, бу учун анчагина маблағимиз, вақтимиз, асабимиз кетганидан жаҳлимиз чиқиб, асабимиз бузилиб яна бошқатдан касал бўлиб қолаверамиз.\nҲа, биз шундаймиз. Ҳамма нарсани биламиз-у, аммо ўз соғлиғимиз қадрига ўзимиз етишимиз кераклигини, уни асрашни, соғлиғимизни ўзимиз онгли равишда йўқотаётганимизни билмаймиз, холос.\nКелинг, узоққа бормайлик. Нос ва сигарет чекиш, спиртли ичимликлар ичиш соғлигимиз учун зарарли эканлигини яхши биламиз. Аммо, била туриб уларни истеъмол қилишдан ўзимизни тиймаймиз.\nГазли ва рангли ичимликлар ҳам меъёридан ортиқ истеъмол қилинганда зарарлигини, жигаримиз кушандаси эканлиги ҳақда кўп эшитамиз-у буни ҳам шунчаки гап-да, деб ичаверамиз.\nСпорт билан доимий шуғулланиш соғлигимиз учун ниҳоятда катта фойда эканлигини ҳам биламиз. Лекин бу иш билан ҳам шуғулланмаймиз. Спортзалга боришга вақт йўқлигини баҳона қиламиз. Аслида, спортзалга бормай, эрталаб туриб бироз югуриш, бадантарбия қилиш, пиёда юришнинг ўзи кифоя қилади.\nБизнинг таомларимиз жудаям мазали. Бироқ ҳаддан ташқари оғир. Бу таомлар туфайли танамизни ёғ босиб, юрак ва қон-томирларимизда қон айланишида муаммолар келиб чиқиб, юрак касалини орттириб олишимизни ҳам биламиз. Бу ҳақда кўп этишамиз, бунга гувоҳ бўламиз ҳам. Афсуски, ўзимизга келганда нафсимизни тиёлмаймиз-да.\nЮртимизда ўсадиган шифобахш ўсимликлар ва қуруқ меваларнинг саломатлик учун фойдаси ҳақида гапирмасак ҳам бўлади. Бу ҳам барчамизга яхши маълум. Лекин аксариятимиз ҳатто, бир йилда бир марта наъматак ёки туршакни қайнатиб ичиб кўрмаймиз. Исталган врачдан сўранг, кийик ўтини дамлаб ичиб туриш киши соғлиги учун жуда фойдали эканлигини ёки профилактика учун бир йилда 2-3 марта 4-5 кунлаб маккажўхори сўтасини қайнатиб ичиш саломатликка фойдалилигини таъкидлайди. Аммо айтингчи, сиз жўхори сўтасини охирги марта қачон қайнатиб ичгансиз? Ўзи, умуман бирон марта ичганмисиз? Масалан, мен бундан 15 йилча олдин овқатдан заҳарланиб жигарим шишганда дўхтирнинг тавсияси билан ичган эдим. Ўшанда унинг соғлигим учун фойдали эканини ҳам сезганман. Ундан кейин эса...\nҲар хил қуритилган мевалардан тайёрланган шарбат ҳам киши соғлиги учун ниҳоятда фойдали. Аммо сиз ана шундай шарбатни қачон қайнатиб ичганингизни эслай оласизми? Мен эслай олмайман. Яна бир шифобахш неъмат – оддий нонжийдани қачон еганингиз эсингиздами?\nХуллас, санаймиз десак, соғлиғимиз учун нима зарур-у нима ножоизлиги ҳақида сабаблар жуда кўп ва уларни кўпчилигимиз яхши англаймиз. Англаймиз-у унга амал қилмаслигимиз ҳам ҳақиқат.\nТирик жонмиз. Касал бўлиб жонимиз оғрийди. Касал бўлган одамлар қанча маблағ сарфлаётганини, вақтини, соғлиғини йўқотаётганини ҳам кўряпмиз. Шундай экан биз касалхонанинг аҳволини, врачларнинг муомаласини танқид қилишдан олдин ўз соғлигимиз ҳақида озгина ўйлаб кўрайлик, эътиборли бўлайлик.\nҲозирги замонда касал бўлиш жудаям оғир. Буни касалдан боши чиқмаётган инсонлар яхши билишади. Шундай экан, энди бу дунёда касал бўлиб бўлмайди.\nСамарқандда ит тирнаган 9 ёшли бола вафот этди\nФарғона водийсида аскаридоз ва трихоцефалёз, Хоразм ва Қорақалпоғистонда тениаринхоз касалликлари кенг тарқалган\nКасалликлар нега ёшаряпти?\nКасалликларнинг 85 фоизи соғлом турмуш тарзига амал қилмасликдан келиб чиқади\nЖорий йилдан бошлаб касалликларга қарши эмлаш яна биттага ортди\nСўровномалар орқали ҳам касалликни аниқласа бўладими? Ёхуд Қўшработ бозорида ўтказилган сўровда тўрт кишининг қандли диабети борлиги аниқланди


Перу президенти Педро Пабло Кучински унга нисбатан импичмент қўллашга уриниш амалга ошмаганидан сўнг Вазирлар маҳкамасида ўзгаришларни амалга оширди. У 9 январь куни 9 нафар янги вазирни лавозимларига тайинлади. Импичмент эълон қилишга уриниш собиқ давлат раҳбари Альберто Фухиморини афв этиш таклифи билдирилганидан сўнг пайдо бўлган эди. Янги вазирларнинг қасамёд қабул қилиш маросими давлат раҳбарининг Facebook саҳифасида жонли эфирда узатилди.\n"Сўнгги 30 кун, эҳтимол, мамлакатимиз сиёсий ҳаётида ҳеч қачон кузатилмагандир. Ҳозирда биз кескин даврларни бошдан кечирмоқдамиз, аммо биз барқарорликка қайтиш учун ўзаро тушунишни дастуриламал қилиб олишимиз керак", - деган Кучински анжуманда. Унинг тан олишича, "ўзаро келишувга эришиш қийин бўлиши мумкин".\nЭслатиб ўтамиз, 2017 йил декабрь ойи ўрталарида Кучински билан боғлиқ компаниялар Бразилиянинг Odebrecht қурилиш компаниясидан маблағлар олгани ҳақида маълумотлар пайдо бўлганди. Бунинг натижасида келиб чиққан можаро оқибатида мамлакат парламенти президентга нисбатан олий лавозимни эгаллаб туришга "маънан қобилиятсизлиги" учун импичмент қўллаш лойиҳасини қабул қилди. 21 декабрь куни ўтказилган ҳал қилувчи овоз бериш жараёнида Кучински ўз лавозимини сақлаб қолди.\nОрадан 3 кун ўтгач, давлат раҳбари қамоқда сақланаётган 79 ёшли Альберто Фухиморини саломатлиги билан боғлиқ муаммо сабаб афв этишга қарор қилди. Айрим депутатлар, Перу етакчиси Фухиморини озод этиш бўйича келишиб олгани сабабли ўз лавозимини сақлаб қолганини тахмин қила бошлашди. Инсониятга қарши жиноятларни содир этиш ва коррупцияда айбланиб 25 йилга қамалган собиқ давлат раҳбарини озодликка чиқариш оммавий норозиликлар келтириб чиқарди ва улар тартибсизликларга айланди.\nПеруда қурбонликка келтирилган болаларнинг оммавий қабри топилди\n14:58 / 27.04.2018\nПеруда Альберто Фухимори шифохонага ётқизилди\n09:55 / 29.03.2018


Норозиликлардан сўнг Ливан ҳукумати истеъфога кетди\nБайрут портида юз берган портлашдан сўнг бошланган оммавий норозиликлар туфайли Ливан ҳукумати истеъфога кетди, дея ёзади Associated Press соғлиқни сақлаш вазири Хамед Ҳасанга таянган ҳолда. У бу ҳақда ҳукумат мажлиси якунлари бўйича маълум қилди.\n"Ҳукумат тўлалигича истеъфога чиқди", – деди Ҳасан. Вазир қўшимча қилар экан, бош вазир Ҳасан Диаб барча вазирлар номидан истеъфога чиқаришни сўраш учун президент Мишел Аун қароргоҳига йўл олишини таъкидлади.\nБундан аввалроқ Ливан адлия вазири Мари -Клод Наджем, Ахборот вазири Манал Абдел Самад, атроф муҳитни муҳофаза қилиш масалалари бўйича вазирлик раҳбари Дамианас Каттар ва Молия вазири Гази Вазнилар истеъфога чиқишларини эълон қилган эдилар.\nЎтган дам олиш кунлари мамлакатда бўлиб ўтган норозилик намойишлари куч ишлатиш салоҳиятига эга идора ходимлари билан тўқнашувларга айланиб кетди, бунинг оқибатида юзлаб кишилар жароҳат олди. 9 август куни маълум қилинишича, намойишчилар бир нечта ҳукумат биноларини эгаллаб олди, аммо полиция биноларни озод қилишга муваффақ бўлди. Ҳарбийлар ва полиция кўздан ёш оқизувчи газ ва резина ўқлардан фойдаланди, шунингдек жангавор патронлар қўлланилган ҳолда отишма бўлгани маълум қилинди. Акциялар иштирокчилари ҳукумат истеъфога чиқишини ва портда сақланаётган юк хавфсизлигини таъминламаган айбдорлар жазога тортилишини талаб қилдилар.\n5 август куни Байрут портида 2014 йилдан бери сақланаётган бир неча тонна аммиак селитраси портлади. Байрут портида юз берган портлаш оқибатида камида 158 киши ҳалок бўлди, ўнлаб кишиларнинг бедарак йўқолгани айтилмоқда. 250 мингга яқин киши бошпанасидан айрилди. Шаҳар фожиа зонаси дея эълон қилинди, шифохоналар тўлиб кетди. Ҳукумат шаҳарни қайта тиклаш учун бир неча миллиард доллар кераклигини маълум қилди.\nЛиванда бир йилдан бери оммавий норозиликлар давом этмоқда: одамлар иқтисод аҳволи ёмонлашаётгани ва миллий валюта қадрсизланаётгани, шунингдек юзага келган сиёсий инқирозга нисбатан ўз норозиликларини билдиришмоқда. Коронавирус тарқалиши боис жорий қилинган карантин чоралари иқтисодиётга янада зарба берди ва мамлакат дефолт ёқасига келиб қолди.


Александр Хомяков: Ҳозирда чиройли ўйин кўрсата олмаймиз, бизга натижа муҳим\n3 октябрь, 2019, 05:53 639\nТеглар:Александр Хомяков | Андижон | Сурхон\n"Андижон" бош мураббийи натижадан мамнунлигини яширмади.\n«Андижон» клуби ўтган турда меҳмонда «Динамо» устидан ғалаба қозониб қайтганди. Бу турда эса улар ўз майдонида «Сурхон» жамоасини қабул қилишди ва 2:1 ҳисобида устун келган ҳолда кетма-кет икккинчи ғалабасини қўлга киритишди. Шу тариқа, «бургутлар» турнир жадвалида хавфли ҳудуддан анча узоқлашган ҳолда 9-ўринга кўтарилиб олдилар. Бунда эса табиийки, бош мураббий Александр Хомяковнинг меҳнатлари катта. «Сурхон»га қарши беллашувдан сўнг у ўз фикрлари билан ўртоқлашди.\n- Албатта, мен жуда мамнунман. Қўлга киритилган ғалабамиз учун ниҳоятда хурсандман, - дея гап бошлади, Александр Андреевич. - Бизнинг мухлисларимиз олдида қарзимиз бор эди. Чунки анчадан бери ўз майдонимизда ғалаба қозона олмаётгандик. Адашмасам, ўз уйимизда охирги марта иккинчи давранинг илк турида ғалаба қозонгандик. Энди бевосита ўйинга келадиган бўлсак, рақибнинг кучли тарафларини билардик. Шунга асосланиб тайёргарлик кўрдик ва ҳимояда ишончли ҳаракат қилишимиз керак эди. Қолаверса, рақибнинг хатоларидан фойдаланишни ҳам истагандик. Ўзинглар ҳам кўрдинглар, бизда гол уриш учун яна кўплаб имкониятлар бўлди. Айниқса, иккинчи бўлимда қатор вазиятларни яратдик. Лекин биринчи бўлимда бироз асабий ўйин бўлди. Негадир ўйинимиз ўзимиз истагандек чиқмади, ўйлаган режаларимиз у қадар амалга ошмади. Ҳайриятки, биз тезда вазиятни ўнглай олдик ва стандарт вазиятлардан фойдаландик. Иккинчи бўлимда эса ташаббус бизнинг томонда бўлди. Ўйинни назорат қилдик. Фақат ўзимиз яратган кўплаб имкониятларни голга айлантира олмадик. Умуман олганда, ҳаммани қўлга киритилган ғалаба билан табриклайман. Биз бугун муҳим бўлган уч очкони қўлга киритдик. Ҳозир куз фасли, айтишади-ку жўжани кузда санаймиз деб. Шунга ҳозир очколарни ҳисоблайдиган пайт яқинлашмоқда. Айни пайтда бизда чиройли ўйин кўрсатиш муҳим масала эмас. Асосийси, уч очко учун ўйин бўляпти. Шу боис биз ҳозирча чиройли ўйин кўрсата олмаймиз, фақат натижа учун курашяпмиз. Футболчиларимнинг ўйинидан хурсандман ва натижадан қониқдим. Улар 1 октябрь ўқитувчи ва мураббийлар кунига ажойиб совға қилишди. Бу жуда ёқимли совға бўлди.\n- Шаҳзод Убайдуллаев иккита гол урди. Аммо унда яна камида иккита яққол имкониятлар бўлганди. Ўтган турда Самарқандда «Динамо» билан учрашувда ҳам гарчи гол урган бўлса-да, яна бир қанча вазиятлардан фойдалана олмаганди. Бу ҳақида нима дея оласиз?\n- Ҳа, тўғри, аммо Шаҳзод бундай савия ва муҳитда биринчи марта ўйнаяпти. Шунинг учун унга қаердадир тажриба етишмайди, яна қаердадир ёшлик қилиб қўяди. Ёки баъзи ҳолатларда ҳаяжонланади. Менимча, унинг бу камчилиги вақт билан ўтиб кетади. Ёши улғайган сари тажрибасини ошириб бораверади. Энг асосийси, унда имкониятлар пайдо бўляпти. Агар яратилаётган вазиятларидан тўлиқ фойдаланса, тажрибаси ҳам ортиб бораверади. Аммо унутмаслигимиз керакки, у ҳали ёш футболчи. Бундан ташқари, биз оғир ўйинларни ўтказяпмиз. Босим остида ҳам ўйнаяпмиз. Балки шу жиҳатлар ҳам таъсир қилиши мумкин.\n- Бугунги ғалабадан кейин «Андижон» 9-ўринга чиқиб олди. Кейинги турда Қаршига боради ва сўнг охирги тўртта учрашувни ўз майдонида ўтказади. Шундан келиб чиқиб айтадиган бўлсак, вазифа бажарилди десак бўладими? Яъни, хавфли ҳудуддан анча узоқлашгач, энди енгил тин оляпсизми?\n- Йўқ, ҳали вазифа бажарилмади. Олдимизда ҳали ўйинлар бор. Шунинг учун асло бўшашиб қолмаслигимиз керак. Чунки ўзингиз ҳам кўриб турибсиз, ўз майдонимиздаги ўйинларни ўтказишимиз қийин бўляпти. Чунки йигитларимиз мухлисларимиз қаршисида босим билан ўйнашяпти. Тушуниб турибмиз, ишқибозларимиз биздан чиройли ўйин ва натижани кутишяпти. Юқорида айтганимдек, биз асосан натижа учун ўйнаяпмиз. Терма жамоамизнинг йиғинлари ва ўйинлари сабабли энди бизда яна тайёргарлик учун вақтимиз бўлади. Биз бу вақтдан фойдаланиб, камчиликларимиз устида ишлаймиз. Ҳозирги жамоамиз мен хоҳлаётган футболни кўрсата олишмаяпти. Лекин яна қайтараман, айни пайтда биз учун биринчи ўринда натижа турибди.\n- Негадир охирги пайтларда жамоа сардори ва етакчиси Илдар Маматказин захирада қолиб кетяпти. Бу нима билан боғлиқ?\n- Маматказин бизнинг асосий ўйинчиларимиздан бири. Тўғри, у ҳозирча ўйнамаяпти. Самарқандда ўйнаган йигитлар яхши таассурот қолдиришганди. Айниқса, ҳимоячиларимиз анча ишончли ўйнашганди. Бундай пайтда эса камдан-кам мураббийгина ҳимоячиларини ўзгартириши мумкин. «Динамо» билан учрашувда тўртта ҳимоячимиз ишончли ўйнашди ва ғалаба учун катта ҳисса қўшишганди. Албатта, Илдарга ҳам яна имконият бўлади. Адашмасам, бугунги учрашувда Радослав Алексич ўзининг тўртинчи сариқ карточкасини олди. Шу боис кейинги баҳсларда Маматказинга ҳам ишонч билдириб қоламан. Лекин боя айтганимдек, Илдар жамоамизнинг етакчиларидан бири. Ҳимоячиларимиз ўз вазифаларини яхши бажаришяпти. Бу билан барча футболчилар ўйин амалиётига эга бўлишяпти.\nВладимир Андреев: Ўйинимизда хатолар бўлди\nСуперлига. "Андижон" "Сурхон"ни мағлуб этди\n"Андижон" - "Сурхон". Таркиблар маълум


«Навбаҳор»-«Қўқон-1912». Превью » Lochinlar.UZ\n» Бошкалар » «Навбаҳор»-«Қўқон-1912». Превью\nЭртага Намангандаги «Марказий» ўйингоҳда Ўзбекистон Кубоги доирасидаги «водий дерби»си бўлиб ўтади. 1/8 финалда «лочинлар»га Қўқон шаҳри жамоаси рақиб бўлади.\nЎзаро ўйинлар ҳақида гап кетганда, Ўзбекистон Кубоги доирасида бу жамоалар ўзаро уч марта майдонга тушишган. 1992 йили финалда, 1995 йили эса чорак финалда.\n1992 йилги финал учрашувининг асосий ва қўшимча вақтларида ҳисоб очилмаган бўлса, пенальтилар сериясида «Навбаҳор» 6:5 ҳисобида ғалаба қозониб, биллур соврин эгасига айланган.\n1995 йили эса бу жамоаларнинг йўли чорак финалда кесишган. Қўқондаги баҳсда майдон эгалари 4:3 ҳисобида рақибдан устун келишган. Намангандаги жавоб учрашувида эса 2:0 ҳисобида “Навбаҳор” ғалаба қозонган ва ярим финалга йўлланма олган.\nЭнг қизиғи, жамоамиз ўша мавсумда ҳам Ўзбекистон Кубоги соҳибига айланишган эди.\nНамангандаги “Марказий” ўйингоҳда бўлиб ўтадиган учрашув соат 16.00да бошланади. Қўқонда ўтказиладиган жавоб баҳси эса 21 май санасига режалаштирилган. Ушбу беллашув ғолиби, чорак финалда “Пахтакор” – “Бухоро” жуфтлиги ғолиби билан баҳс олиб бориш имконига эга бўлади.\nИкки ўйин натижасига кўра, «Навбаҳор» ғолиб бўлгудек бўлса яна аввалги ёқимли анъаналар давом этармикин? Нима бўлган тақдирда ҳам ҳар бир учрашувда жамоамиздан ғалабалар кутиб қоламиз!скачать dle 10.4фильмы бесплатно


Италиялик меҳмонлар Ёдгорлик мажмуасида\n7 ноябрь куни Ёдгорлик мажмуасига Италиянинг «Луиджи Ванвителли» архитектура университети делегацияси ташриф буюрди. Италиялик мутахассислар Ўзбекистонга замонавий қурилиш ва дизайн соҳасида кадрлар тайёрлаш бўйича Тошкент архитектура қурилиш касб-ҳунар коллежи билан ўзаро тажриба алмашиш мақсадида келган.\nМеҳмонлар Ислом Каримов ҳайкали пойига гуллар қўйиб, Биринчи Президентимиз хотирасига ҳурмат бажо келтирдилар ва Татьяна Акбаровна Каримова ҳамроҳлигида «Бутун оламни жо қилган юрак» кўргазмасини катта қизиқиш билан кўздан кечирдилар.\nПрофессор Маффеи Луиджининг сўзларига кўра, мазкур кўргазма италиялик меҳмонларга Ислом Каримовнинг ҳаёти ва фаолияти билан яқиндан танишиш ҳамда Ўзбекистоннинг янги тарихи хусусида тасаввур ҳосил қилиш имкониятини яратди.\nТашриф дастурига кўра Италия университети делегацияси Тошкент, Гулистон, Самарқанд шаҳар архитектура-қурилиш ўқув муассасаларида мастер-класслар ўтказиб, юртимизнинг тарихий обидалари ва замонавий меъморий мажмуалари билан яқиндан танишадилар.


Ўзбекистон ва АҚШ ҳарбийлари 24 феврал-2 март кунлари инқирозга қарши қўшма машқларда иштирок этди. [АҚШнинг Ўзбекистондаги элчихонаси]\nТОШКЕНТ – Шу йил 24 февралдан 2 мартга қадар Миллий гвардия Ўзбекистоннинг бошқа хавфсизлик кучлари ҳамкорлигида АҚШ Қуролли кучлари Марказий қўмондонлиги (CENTCOM) билан хавфсизлик бўйича ҳамкорлик алоқаларини мустаҳкамлаш ва ўзаро мувофиқликни ошириш мақсадида инқирозга қарши қўшма машқлар ўтказди.\nЎзбек ва америкалик ҳарбий хизматчилар дала-ўқув полигонлари ва бошқа объектларда “Енгилмас соқчи – 2020” номли машқларини ўтказдилар, деб хабар беради АҚШнинг Тошкентдаги элчихонаси чоршанба (4 март) куни. Айрим америкалик ҳарбийлар Флорида штати Тампа шаҳридаги “МакДилл” авибазасида масофадан туриб ушбу машғулотларда қатнашди.\n“Ўзбекистон билан ҳарбий ҳамкорлигимиз ўзаро ҳурмат ва муштарак манфаатларга асосланган”, деди АҚШнинг Ўзбекистондаги элчиси Даниэл Розенблюм ўз баёнотида. “Енгилмас соқчи” машқлари каби ўқув дастурлари ва қўшма жавоб машқлари бизнинг Ўзбекистон билан хавфсизлик соҳасидаги ҳамкорлигимиз чуқур ва кенг эканлигидан далолат беради”.\nҲарбий машқлар ҳар икки мамлакат хавфсизлик кучлари учун нотаниш муаммоларга дуч келганда тезкорликни ошириш ва ҳарбийларимиз ўртасидаги ўзаро ҳамкорликни кенгайтиришга имкон берди.\nБу каби қўшма ҳарбий машғулотлар зарур ҳолларда биргаликда ҳаракат қилиш учун ҳамкор давлат ҳарбий хизматчиларини тайёрлашда жуда қўл келади, дейилади хабарда.\nАмерикалик ҳарбийлар CENTCOM масъул бўлган ҳудудларда ҳамкор давлатлар билан ҳар йили 80 дан ортиқ машғулотларда иштирок этади.\nҲарбий ҳамкорликни мустаҳкамлаш\nИкки мамлакат қуролли кучлари ўртасидаги алоқаларнинг янги даври ўтган йил январ ойида, Ўзбекистон махсус кучлари ва АҚШ миллий гвардияси илк марта Миссисипидаги «Camp Shelby» муассасида қўшма машқлар ўтказган вақтдан бошланган.\nЎтган сентябр ойида Миссисипи миллий гвардияси подполковниги Бред Хоу бошчилигидаги АҚШ ҳарбий делегацияси вертолёт учувчиларини тайёрлаш учун Ўзбекистонга ташриф буюрди. Америка ва ўзбекистонлик учувчилар Тошкент яқинидаги Чирчиқ гарнизонида қўшма парвозларни амалга ошириб, машғулотларда иштирок этдилар.\nИкки мамлакат ўртасидаги ҳарбий ҳамкорлик кучайиб борар экан, ўтган йил декабрь ойида Америка Қўшма Штатларининг «Кэмп МакКейн» базасида Миссиссипи миллий гвардияси томонидан ўтказилган қўшма машғулотларда ўзбекистонлик аскарларнинг иштироки алоҳида эътиборга лойиқ кўрилди.\nКатта сержант Сардор Мамарасулов «Энг яхши хорижлик кичик қўмондон», катта сержант Муҳриддин Очилов эса «Энг яхши хорижлик аскар» деб топилди.


Мактабларга энг сара китоблар тақдим этилди\nКитоб – инсон маънавий дунёси, керак бўлса моддий ҳаётини ҳам ҳар томонлама таъминлайдиган манба. Кейинги икки йилда жамиятимизда мутолаа маданияти жонланди десак, муболаға бўлмайди. Албатта, бунда миллат маънавиятини юксалтириш борасида амалга оширилаётган эзгу ҳаракатлар ўзига хос туртки берди ва бу хатто давлатимиз раҳбарининг доимо эътиборида бўлиб турибти.\nЁш авлоднинг маънавияти ва билим савиясини юксалтириш йўлида муҳим қадам\nШу ўринда бир муҳим жиҳат ҳақида айтиб ўтмасам бўлмайди. Бу сафарги учрашувларимизнинг бошқаларидан фарқли томони бор: мен ўзим ўқиган мактаб — Қорақалпоғистон Республикасининг Амударё туманидаги Қиличбой овул фуқаролар йиғинидаги 15-сонли мактаб кутубхонасига шахсий жавонимдан 30 дан зиёд, шу ҳудуддаги мактабгача таълим муассасасига 10 дан ортиқ китоб улашдим.\nТаълим муассасасига китоблар тақдим қилинди\nМаълумки, биз – Олий Мажлис Қонунчилик палатаси депутатлари доимий асосда ҳудудларларга чиқиб, сайловчилар билан учрашяпмиз. Ўз сайлов округимиздаги бу галги фаолиятимиз давомида айнан маърифий ишларга яъни, таълим муассасаларига бориб, китоб улашишдек эзгу ишларни режа қилдик.\nСарвар Отамуратов ўзи ўқиган мактабга китоблар туҳфа қилди\nЎзбекистон “Миллий тикланиш” демократик партияси фракцияси раҳбари Сарвар Отамуратов ўзи таҳсил олган Юнусобод туманидаги 86-умумтаълим мактабига ташриф буюрди. Шахсий кутубхонасидан ўқувчиларга бадиий адабиётлар ва дарсликлар совға қилди.\nКитобсиз тараққиётга эришиб бўлмайди\nАйни кунларда сайлов округимда сайловчилар билан ўтказаётган учрашувлар жараёнида ўзим ўқиган мактаб — Хоразм вилояти, Урганч туманидаги 39-сонли мактаб кутубхонасига шахсий жавонимдан китоб совға қилдим.\nДепутат ўзи ўқиган мактабга китоблар улашди\nШу кунларда ўзим сайланган округимда сайловчилар билан қатор учрашувлар ўтказяпман. Халқ билан юзма-юз мулоқотларда юртимизда амалга оширилаётган туб ислоҳотларнинг мазмун-моҳиятини аҳолига етказишга ҳаракат қиляпман, парламент қуйи палатасининг қонун ижодкорлиги, назорат-таҳлил фаолияти ҳамда янги қабул қилинган қонунлар тўғрисида сайловчиларни хабардор қилиш интиляпман.


27 июн 2022, Тошкент вақти: 20:17\nБадавлат тадбиркор ва мухолифат етакчисининг вафоти ҳақидаги чоршанба тонгда тарқалган хабарлар грузияликлар учун кутилмаган бўлди.\nМедиамагнат ўтган йилнинг ноябрида расмийлар уни Грузия президенти Михаил Саакашвилини ҳокимиятда ағдаришга уринганликда айблаб, қидирувга бергандан кейин Буюк Британия пойтахтига қочган эди.\nУнинг ўлими атрофидаги тафсилотлар ҳақида ҳозирча кўп нарса маълум эмас. Лекин ҳар қандай кутилмаган ҳодиса каби полициянинг шубҳаларига сабаб бўляпти. Чоршанба куни майитни текшириш кутилмоқда.\nМ.Саакашвили етакчилигидаги “Миллий ҳаракат” партияси ҳозирча воқеани изоҳлашдан тийилмоқда.\n“Бу воқеанинг эълон қилинган расмий версиясига қўшимча қила олмайман, чунки тафсилотлардан хабарим йўқ. Экспертлар ўз хулосаларини бергунча кутишимизга тўғри келади. Бизга маълум расмий версияга кўра, у юрак хуружидан вафот этган”,- деди ҳукмрон партия вакили Нино Накашидзе.\nБироқ Патаркацишвили тарафдорлари унинг юрак хуружидан вафот этишида унга нисбатан айбловларни илгари сурган Грузия расмийларини айблашга улгурди ва халқаро ҳамжамиятни мустақил текширув ўтказишга чақирди.\nМарҳум миллиардер ўтган йил ноябрда аксилҳукумат норозиликларнинг асосий ҳомийси ва ташкилотчиларидан бири эди. Норозилик намойишлари унга тегишли “Имеди” телеканалида кенг ёритилган. Бадри Патаркацишвили ўзига илгари сурилган давлат тўнтаришини ясашга уриниш айбловларини инкор қилган. Лекин норозилик намойишига куч ишлатилмаслиги учун полиция расмийларига катта миқдорда пора таклиф қилганини эътироф этган.\nБадри Патаркацишвилининг Грузия ҳукуматига қарши чиққани унинг ўлими бежиз эмас, дейдиганларнинг асосий аргументига айланди.\n“Ҳозирча кўп нарсани билмаймиз ва ҳозир хулоса чиқариш нотўғри бўларди. Биз фақат бир фактни биламиз, у эҳтимол этилишича, юрак хуружидан вафот этди. Лекин у ҳеч қандай юрак хасталигига чалинмаганини ҳам биз аниқ биламиз”,- деди Б.Патаркацишвили тарафдорларидан бири Заур Киркитадзе.\nМарҳум тадбиркорнинг яна бир сафдоши Давид Шукакидзе эса бу ҳукумат амалга оширган қотиллик экани ҳақида очиқча баёнот берди.\nБадри Патаркацишвилининг ўзи ҳам бир неча марта ҳаёти хавф остида эканига ишора қилган. Ўтган йилнинг 27 декабрь куни у ўз жонига қасд қилишмоқчи эканини айтиб, вақтинча президентликдан ўз номзодини қайтариб олган. Ўшанда “Рейтер”га берган интервьюсида Б.Патаркацишвили Грузия ички ишлар вазири чечен жангариларидан бирини уни Лондонда ўлдиришга ёллагани ёзилган видеотасма борлигини айтган эди.\n“Бу жараёнлар бошланганида, мен фақат бу видеотасмани назарда тутмаяпман, умуман менга қарши фитналар бошланганида, бунчалик боришларини ўйламаган эдим. Лекин мен қўлга киритган кўплаб далиллар Грузия ҳукумати мени ўлдириш учун барча воситаларни ишга солмоқчи эканини айтишга асос бўлади”,- деган эди мухолифатчи тадбиркор.\n2007 йилнинг октябрида Грузиянинг собиқ мудофаа вазири Иракли\nОкруашвили ҳам телевиденига берган интервьюсида президент М.Саакашвили унга Бадри Патаркацишвилини ўлдиришни буюрганини айтиб, грузияликларни ҳайратга солган эди.


Москвада қоидабузарни қувиш пайтида полиция машинаси йўловчини уриб юборди\n20:54 / 23.05.2015\n23 май куни Москванинг Рублевка шоссесида иккита полиция машинаси қоидабузарни қувлаш пайтида машиналардан бири BMW билан тўқнашди ва бир йўловчини уриб юборди. Бу ҳақда Москва Ички ишлар бош бошқармаси матбуот хизмати хабар берди.\n“23 май, соат 01:00 атрофида Рублевка шоссесида йўл-транспорт ҳодисаси содир бўлди: полиция ходимларининг тўхташ ҳақидаги талабига бўйсунмай қочиб кетган “Мерседес” машинасини қувлаш пайтида Шимоли-ғарбий округ бўйича йўл-патруль хизматининг “Форд-Фокус” ва “Лада-Приора” автомобиллари “БМВ” автомобили билан тўқнашиб кетди”, дейилади хабарда.\nТўқнашув оқибатида BMW ҳайдовчиси ва воқеа жойи яқинида уриб юборилган бир йўловчи жароҳат олган.\nПолициячилар жабрланганларга тиббий ёрдам кўрсатишди, сўнгра улар турли даражадаги жароҳатлар билан шифохонага олиб кетилди.\nУшбу ҳолат юзасидан текширув ўтказилмоқда, унинг натижасига кўра қонунга мувофиқ ҳолда қарор қабул қилинади.


Бугун Халқаро музейлар куни: ўтмишдан юз минг ҳикоя - Халқ сўзи\nБугун Халқаро музейлар куни: ўтмишдан юз минг ҳикоя\n15:01 18 Май 2020 Маданият\nМузейлар тарих тилсими. Намангандаги бундай хазинахона роппа-роса бир аср аввал-1920 йилда ташкил топган эди. Унинг экспонатлари бугунга келиб юз мингдан ошиб кетган. Ҳар бири ўз давридан ҳикоя сўзлайдиган буюм ва ашёлар орасида исломгача бўлган даврдан етиб келган қамиш тобутлардан тортиб, 600 минг аввал яшаган каркидоннинг бош суягигача бор. Умуман олганда музейнинг саккизта бўлимидан кўҳна ва навқирон Наманганнинг табиий бойликлари, ҳайвонот ва наботот дунёси намуналари, тарих, маданият, маънавият, санъат, иқтисодиёт ва аҳоли турмушига боғлиқ бир-биридан қимматли материаллар ўрин олган.\n— Муассасамиз олис ва яқин тарихни мужассамлаштирган робита сифатида халқимизга муносиб хизмат қилмоқда, — дейди Наманган вилоят тарихи ва маданияти Давлат музейи директори ўринбосари Музаффар Каримов. — Бу ерда меҳнат қилаётган 80 кишилик аҳил жамоанинг 24 нафари илмий ходимлар бўлиб, ўз изланишлари билан экспонат ва муҳим маълумотлар базасини кенгайтиришга муносиб ҳисса қўшиб келмоқда.\nМаълумот учун, бир асрлик юбилейини қарши олишга астойдил ҳаракат қилаётган музейни таъмирлаш учун Наманган вилоят ҳокимлиги томонидан 1,8 миллиард сўм маблағ ажратилган бўлиб, айни пайтда тадбирлар режасига киритилган юмушлар ниҳоясига етказилмоқда.


Автомашина юкхонасидан 70 миллион сўм ўғирлаган гумонланувчилар ушланди - zarnews.uz\nЖорий йилнинг 2 апрель куни 33 ёшли Ғ.Х. Қарши шаҳар ИИБга ариза билан мурожаат қилиб, унда жорий йилнинг 31 март куни соат 08:30 да номаълум шахслар Ойдин маҳалласида қаровсиз қолдирилган “Lacetti” русумли автомашинаси юкхонасини очиб, у ердан 70.800.000 сўм пулини яширин равишда талон-торож қилиб кетганлигини маълум қилган.\nМазкур ҳолат юзасидан Қарши шаҳри бўйича ИИО ФМБ ҳузуридаги тергов бўлими томонидан Ўзбекистон Республикаси Жиноят кодексининг 169-моддаси 2-қисми “б” банди (ўғирлик) билан жиноят иши қўзғатилган.\nКўрилган чоралар натижасида ушбу жиноятни Сурхондарё вилоятида яшовчи, 25 ёшли У.Б. ва Қарши шаҳрида яшовчи, 33 ёшли А.Г.лар содир этганлиги аниқланиб, У.Б. Ўзбекистон Республикаси Жиноят кодексининг 169-моддаси 3-қисми “а” банди (хавфли рецидивист томонидан содир этилган ўғирлик) А.Г. эса 169-моддаси 2-қисми “б,в” бандлари (анча миқдорда ва бир гуруҳ шахслар томонидан олдиндан тил бириктириб содир этилган ўғирлик) гумон қилинувчи тариқасида жалб қилинган ва процессуал тартибда ушланган.\nТеглар: ўғирлик машина ўғирлаш\nМардикор ишлаган хонадонидан машина ўғирлади


Бугун Венгрия бош вазири Виктор Орбан бошчилигидаги делегация Ўзбекистонга келади. 29.03.2021, Sputnik Ўзбекистон\nТОШКЕНТ, 29 мар — Sputnik. Миллий матбуот марказида ўтган ҳафта Президент Админстрацияси раҳбарининг ўринбосари- президент матбуот котиби этиб тайинланган Шерзод Асадов илк брифингни ўтказмоқда. Бу ҳақда Sputnik Ўзбекистон мухбири хабар қилди.Маълум қилинишича, президентнинг ҳафта давомидаги кун тартиби ҳақида доимий брифинг ўтказиб борилади.Шерзод Асадовнинг хабар беришича, бугун Венгрия бош вазири Виктор Орбан бошчилигидаги делегация Ўзбекистонга келади. Эртага олий даражадаги музокалар бўлиб ўтади. Музокараларда икки давлат ўртасидаги сиёсий, савдо-иқтисодий, инвестициявий, молиявий-техник, маданий гуманитар ҳамкорликни ривожлантириш масалалари муҳокама қилинади. "Музокаралардан кутилаётган асосий натижалардан бири - Ўзбекистоннинг Венгрия билан муносабатлари сифат даражасидан янги поғонага, яъни стратегик ҳамкорлик даражасига чиқишидир. Венгрия Ўзбекистоннинг Европа иттифоқидаги энг яқин ҳамкорлардан бири бўлиб, мамлакатларимиз кўп қиррали амалий шерикчилигини йўлга қўйган ва турли даражаларда фаол мулоқот олиб бормоқдалар. Хусусан, савдо-иқтисодий алоқалар ҳақида гапирганда, сўнгги 4 йилда икки давлат ўртасида савдо айланмаси деярли 3 бараварга ошган”, - деди Асадов.Унинг сўзларига кўра, ташрифдан асосий мақсад товар айирбошлаш ҳажмини кўпайтириш, турли соҳаларда, жумладан қайта ишлаш саноати, қишлоқ ва сув хўжалиги, фармацевтика, туризм йўналишларида ҳали фойдаланилмаган катта имкониятлар мавжуд. Шу боис, бугун Тошкентда икки мамлакат ишбилармонлари Кенгаши биринчи йиғилиши бўлиб ўтади. Унда Венгриянинг 40 тан зиёд йирик компания ва молиявий тузилмаларнинг раҳбарлари қатнашиб, ўз лойиҳаларни Ўзбекистон ҳамкорлари билан ишлаб чиқишади.Ташриф доирасида иқтисодиёт, энергетика, таълим, маданият, ҳудудлараро ҳамкорлик ва бандлик масалалари бўйича 10га яқин ҳужжатлар имзоланиши кутилмоқда. Ташриф 31 март куни якунига етади.\n15:26 29.03.2021 (янгиланди: 17:18 29.03.2021)\nБугун Венгрия бош вазири Виктор Орбан бошчилигидаги делегация Ўзбекистонга келади.\nТОШКЕНТ, 29 мар — Sputnik. Миллий матбуот марказида ўтган ҳафта Президент Админстрацияси раҳбарининг ўринбосари- президент матбуот котиби этиб тайинланган Шерзод Асадов илк брифингни ўтказмоқда. Бу ҳақда Sputnik Ўзбекистон мухбири хабар қилди.\nМаълум қилинишича, президентнинг ҳафта давомидаги кун тартиби ҳақида доимий брифинг ўтказиб борилади.\nШерзод Асадовнинг хабар беришича, бугун Венгрия бош вазири Виктор Орбан бошчилигидаги делегация Ўзбекистонга келади. Эртага олий даражадаги музокалар бўлиб ўтади.\nМузокараларда икки давлат ўртасидаги сиёсий, савдо-иқтисодий, инвестициявий, молиявий-техник, маданий гуманитар ҳамкорликни ривожлантириш масалалари муҳокама қилинади.\n"Музокаралардан кутилаётган асосий натижалардан бири - Ўзбекистоннинг Венгрия билан муносабатлари сифат даражасидан янги поғонага, яъни стратегик ҳамкорлик даражасига чиқишидир. Венгрия Ўзбекистоннинг Европа иттифоқидаги энг яқин ҳамкорлардан бири бўлиб, мамлакатларимиз кўп қиррали амалий шерикчилигини йўлга қўйган ва турли даражаларда фаол мулоқот олиб бормоқдалар. Хусусан, савдо-иқтисодий алоқалар ҳақида гапирганда, сўнгги 4 йилда икки давлат ўртасида савдо айланмаси деярли 3 бараварга ошган”, - деди Асадов.\nУнинг сўзларига кўра, ташрифдан асосий мақсад товар айирбошлаш ҳажмини кўпайтириш, турли соҳаларда, жумладан қайта ишлаш саноати, қишлоқ ва сув хўжалиги, фармацевтика, туризм йўналишларида ҳали фойдаланилмаган катта имкониятлар мавжуд. Шу боис, бугун Тошкентда икки мамлакат ишбилармонлари Кенгаши биринчи йиғилиши бўлиб ўтади. Унда Венгриянинг 40 тан зиёд йирик компания ва молиявий тузилмаларнинг раҳбарлари қатнашиб, ўз лойиҳаларни Ўзбекистон ҳамкорлари билан ишлаб чиқишади.\nТашриф доирасида иқтисодиёт, энергетика, таълим, маданият, ҳудудлараро ҳамкорлик ва бандлик масалалари бўйича 10га яқин ҳужжатлар имзоланиши кутилмоқда. Ташриф 31 март куни якунига етади.


“Дарахт уйлар” ўсмоқда - XABARDOR.UZ\n“Дарахт уйлар” ўсмоқда\nВанкуверлик меъмор Майкл Грин (Michael Green) шаҳар маъмурияти рухсат берса, 30 қаватли ёғочли уй қуриш ниятида. Агар бу режа амалга ошса, янги осмонўпар иморат узунлиги бўйича Лондондаги 9 қаватли Stadthaus, Австралиянинг Мельбурн ҳудудида жойлашган 10 қаватли Forte Buildingни доғда қолдиради.\nГриннинг таъкидлашича, унинг мақсади қаватлар сони бўйича ўзиб кетиш эмас. У мана шу йўл билан меъморларни одатий бетон ва пўлатдан воз кечиб, карбонат ангидридни ушлаб қолувчи табиий материллардан фойдаланишга чақирмоқчи.\nКанада қурилиш меъёрларига кўра ёғочли уйлар баландлиги чегараланган. Бунга биринчи сабаб ёнғин хавфсизлигидир. Қувонарлиси, дунёда ёғоч уйларга бўлган муносабат аста-секинлик билан ўзгармоқда. АҚШнинг қишлоқ хўжалиги вазирлиги хабар беришича, ёғочли кўпқаватли уйлар қурилиши бўйича изланиш олиб бориш учун 2 миллион доллар ажратилган. Чикаго қурилиш мега-гигантлари “Skidmore”, “Owings&Merrill” ёғочдан 42 қаватли турар жойнинг қурилиши бўйича конструкцияни ишлаб чиқаяпти.


"Пахтакор"га тегишли "Динамо" футболчиси "Пахтакор"га қарши ўйнамайди\n17 август, 2017, 12:22\nОлий Лига 18-тури доирасидаги «Динамо» - «Пахтакор» учрашувида Саиджамол Давлатжонов «Динамо»га ёрдам бера олмайди, дея маълум қилмоқда самарқандликлар матбуот хизмати.\nИккинчи даврада «Динамо»нинг сўнгги уч учрашуви – Ўзбекистон Кубоги доираси «Бунёдкор»га қарши ва Олий Лига доирасидаги «Металлург», «Шўртан» билан кечган учрашувларда асосий таркибдан ўрин олган Саиджамол Давлатжонов навбатдаги тур ўйинида майдонга туша олмайди. Тезкор яримҳимоячи «Динамо» сафида «Пахтакор»дан ижара асосида тўп сураётганлиги боис, келишувга биноан унинг ўйинга тушишига рухсат берилмаган.\nЎтган турда «Шўртан»га қарши ўйинни дисквалификация туфайли ўтказиб юборган Аднан Ораховац эса ўзининг собиқ жамоасига қарши илк марта майдонга тушиши кутилмоқда.\nЭслатиб ўтамиз, «Динамо» - «Пахтакор» ўртасидаги Ёшлар Лигаси доирасида баҳс 17 август пайшанба куни «Олимпия» стадионида соат 16:45 да бошланса, Олий Лига доирасидаги учрашув 18 август куни «Динамо» стадионида соат 18:00 да бошланади. Чипталар ўйингоҳ кассаларида сотилмоқда.


Ўз навбатида, мазкур ижодий беллашув уларнинг маънавий жиҳатдан камол топиши, халқимизга сидқидилдан хизмат қилиши, тиббий хизмат кўрсатиш маданиятини янада юксалтиришда муҳим аҳамият касб этмоқда.\nФарғонада бўлиб ўтган анъанавий “Ҳамшира — 2015” республика кўрик-танловида ҳам ўрта тиббиёт ходимларининг ана шундай шарафли меҳнатлари юксак баҳоланди. Унда танловнинг Қорақалпоғистон Республикаси, вилоятлар ҳамда Тошкент шаҳар босқичлари ғолиблари қатнашди.\nТадбирда сўзга чиққан Ўзбекистон Республикаси соғлиқни сақлаш вазирининг биринчи ўринбосари А. Худоёров ва бошқалар юртимиз ҳамшира қизларининг маданияти, беморларга муносабати, ўз соҳасини чуқур ўрганаётгани, хорижий тажрибалар ҳамда тилларни пухта эгаллаётгани ҳақида сўз юритдилар. Бу борада, айниқса, қишлоқ жойларда меҳнат қилаётган ҳамшираларнинг билим ва салоҳиятини юксалтириш алоҳида аҳамият касб этаётганлигини таъкидлашди.\nҲозирги кунда республикамиз бўйича 320 мингга яқин ўрта тиббиёт ходимлари фаолият юритаяпти. Уларнинг аксарияти оилавий поликлиника ва қишлоқ врачлик пунктларида бевосита тиббий-профилактика ишлари билан банд бўлиб, патронаж ҳамшираси сифатида тиббий хизматни бевосита хонадонларга олиб кираётганлиги қувонарлидир.\nЭътиборлиси, мустақиллик йилларида соҳанинг ушбу бўғинини юқори малакали мутахассислар билан таъминлаш борасида ибратли қадамлар қўйилди. Хусусан, 1999 йилдан бошлаб Тошкент тиббиёт академияси ва олий тиббий таълим муассасаларида “Олий ҳамширалик иши” бўлимлари очилганлиги бунга ёрқин мисолдир. Шунингдек, ўрта тиббиёт ходимлари учун узлуксиз малака ошириш тизими яратилгани уларнинг соҳадаги амалий ва технологик янгиланишларни мукаммал ўзлаштиришлари ҳамда касбий маҳоратларини юксалтиришларида муҳим омил бўлаётир.\nЯкуний натижаларга кўра, Республика шошилинч тиббий ёрдам илмий маркази Фарғона вилояти филиали ҳамшираси Шоҳсанам Акбарова биринчи ўринни эгаллади ва “Spark” автомашинаси билан тақдирланди.\n— Ушбу танлов касбимга бўлган меҳримни янада оширди, — дейди танлов ғолибаси Ш. Акбарова. — Албатта, бу юксак эътирофга Ватанимизда биз, ёшларга яратилган кенг имкониятлар, давлатимиз томонидан кўрсатилаётган улкан эътибор туфайли эришдим.\nСирдарё вилояти уруш ва меҳнат фахрийлари шифохонаси ҳамшираси Шаҳло Файзиева иккинчи, Республика шошилинч тиббий ёрдам илмий маркази Бухоро вилояти филиали ҳамшираси Ситора Раҳматова учинчи ўринни эгаллади.\nТадбирда Фарғона вилояти ҳокими Ш. Ғаниев сўзга чиқди.


Ижтимоий тармоқларда муҳокама қилинаётган ҳолат — ҳантавируснинг коронавирус пандемиясига ҳеч қандай алоқаси йўқ. Бу ҳақида бош санитария инспектори Нурмат Отабековга таяниб, Kun.uz мухбири хабар бермоқда.\n“Ҳантавирус қўзғатувчиси тиббиёт учун янгилик эмас. Унинг аниқланганига 50 йилдан ортган. Бу касаллик асосан иссиқ ўлкаларда, аниқроғи, ёз фаслида, ўрмонлари кўп, кемирувчилари кўп бўлган ўлкаларда кузатилади. У кемирувчилардан юқади. Ҳантавируснинг ҳозирги коронавирус билан ҳеч қандай алоқаси ҳам йўқ. COVID-19’нинг кемирувчилар орқали тарқалганини тасдиқлайдиган биронта ҳужжат ҳам мавжуд эмас”, деди у АОКА қошидаги махсус штабда ўтказилган брифингда.\n23 март куни Хитойда бир киши ҳантавирусдан вафот этгани ҳақида хабар тарқалиб, бу коронавирус пандемияси вақтида катта ваҳимага сабаб бўлган эди.\nНурмат Отабеков коронавирусдан даволашда шу вирус билан касалланиб, тузалган шахснинг қонидан фойдаланиш амалиётини қўллаш масаласига тўхталиб ўтди.\n“Коронавирусдан соғайган одамнинг қонини бу вирус билан оғриб турган беморга қуйиш амалиёти Хитойда қўлланилган. Бундай усул аслида илк бор арбавируслар чақирадиган геморрагик безгакни даволашда Ўзбекистонда қўлланилган эди.\nКасалланиб соғайган одамнинг қонини қуйганда шу одамнинг антитанаси бор қонидан фойдаланилади. Бу организмнинг касалликка қарши иммун тизими шаклланишига ёрдам беради. Аммо бизда ҳали бу касалликдан соғайиб кетган бемор йўқ. Вируслардан тозаланган, коронавирусга қарши қувватга эга бўлган антитанали қон ҳам йўқ. Шу боис, бу каби амалиётни кейинчалик — беморлар тузала бошлаганда синаб кўриш мумкин”, дея таъкидлади у.


БАНКЛАРГА КИРИБ-ЧИҚИШ БЕМАЛОЛ - Ўзбекистон овози газетаси\nБАНКЛАРГА КИРИБ-ЧИҚИШ БЕМАЛОЛ\n«Ўзмиллийбанк» томонидан кичик бизнес ва хусусий тадбиркорлик субъектларига янги инвестицияларни жалб қилиш, ишлаб чиқарилаётган маҳсулотларнинг экспортини молиялаштириш ишлар тўғрисида матбуот анжумани ўтказилди.\n— Банкимиз кичик бизнесни ривожлантириш, инвестициялар жалб қилинишини жадаллаштириш, янги лойиҳаларни молиялаштириш жараёнларида фаол иштирок этиб келмоқда, — дейди Ўзмиллийбанк бошқарув раиси ўринбосари Баҳодир Жалилов. — Ўтган йилда кичик бизнес субъектлари томонидан интенсив кўчатлар етиштириш, интенсив боғлар яратиш, мева ва сабзовотларни қайта ишлаш ва қадоқлаш, музлаткич омборхона ташкил этиш, клиникаларни замонавий жарроҳлик ва диагностик тиббий асбоб-ускуналар билан таъминлаш мақсадида тайёрланган 265 лойиҳани молиялаштиришга 3,1 триллион сўмлик кредит маблағлари ажратилди.\n— 2017-2018 йилларда Президентимизнинг тадбиркорлик фаолиятини ривожлантириш, экспортни қўллаб-қувватлаш, уларга қулай ишбилармонлик муҳитини яратишга оид 130 дан ортиқ фармон ва қарорлари қабул қилинди, — дейди «Ўзмиллийбанк» департаменти директори Жаҳонгир Мустафоев. — Маҳаллий тадбиркорлар учун чет эл валютасидаги тушумини мажбурий сотиш бўйича талаб бекор қилинди. Олдиндан тўлов, банк кафолати ва экспорт шартномасини суғурта қилиш бўйича полис мавжуд бўлмасдан маҳсулот экспорт қилиш ҳуқуқи берилди. Шунингдек, товарлар экспорти бўйича валюта маблағларининг тушиш муддатлари 60 кундан 120 кунга узайтирилиб, товарларни, ишлар ва хизматларни экспорт шартномаси тузмасдан, инвойслар асосида экспорт қилиш ҳуқуқи берилди. Қолаверса, норезидентларга экспорт қилинган товарлар учун банк кассасига нақд хорижий валютани қабул қилишга рухсат этилиб, қиймати 5 минг АҚШ долларигача бўлган маҳсулотларни хориждаги кўргазмаларга олиб чиқишга имкон яратилди. Натижада 2017 йил давомида экспортёр корхоналар сони 2016 йилга нисбатан 307 тага кўпайди. Жорий йилнинг ўтган биринчи чорагида тадбиркорларимиз томонидан 929,8 миллион АҚШ доллари миқдорида экспорт шартномалари имзоланиб, 277,4 миллион АҚШ долларилик маҳсулот хорижга экспорт қилинди.\nЯқин-яқингача жамоатчилик орасида банк хизматларидан норозилик кучли эди. Оддатда муаммо банк биносига кириш эшигидан бошланарди.\nЭндиликда амалга оширилаётган ислоҳотлар натижасида банк тизимида хизматлар кўрсатишнинг бозор механизмлари жорий этилмоқда. Хизматларнинг турлари кенгайтирилиб, тадбиркорлар ва аҳоли учун молиявий очиқлик таъминланмоқда. Бунда Президентимизнинг жорий йил 23 мартида қабул қилинган банк хизматлари оммабоплигини ошириш бўйича қўшимча чора-тадбирлар тўғрисида қарори дастуриламал бўлиб хизмат қилмоқда. Ушбу қарорга мувофиқ рухсатномаларсиз ва шахсни тасдиқловчи ҳужжатларсиз мижозларга хизмат кўрсатиш биноларига эркин кириб-чиқиш шароити яратилди. Жумладан, намунавий филиал сифатида Тошкент шаҳридаги Янгиобод филиали қайта жиҳозланиб, мижозларга хизмат кўрсатиш заллари иккига бўлиниб, юридик мижозлар учун алоҳида, чакана амалиётлар учун алоҳида заллар ажратилган.\nЭндиликда банк биносига киришда мижозларни қўриқлаш хизмати ходимлари эмас, балки банк ходими кутиб олади ва банк хизматлари тўғрисида дастлабки маслаҳатларни беради. Шунингдек, мижозларнинг барча саволларига жавоб бериш билан бирга, уларнинг тегишли мутахассис билан учрашишини таъминлайди.\nМатбуот анжуманида журналистларни қизиқтирга саволларга жавоб берилди.\n— Ажратилган кредитларни фоизи билан ўз вақтида қайтара олмаётганлар ҳам борми? Яъни, муаммоли кредитлар? Бор бўлса, уларга нисбатан қандай чоралар кўрилмоқда?\n— Муаммоли кредитлар ҳам мавжуд. Банк томонидан уларга қўлдан келганча ёрдам кўрсатилмоқда. Чунки, банкдан улар ўз фаолиятларини бошлаш ёки кенгайтириш учун кредит олишган. Иши озроқ оқсаётганини билганимиздан сўнг уларга банкимиз мутахассислари зарур маслаҳатларни бериб, кредит муддатларини узайтириб, оёққа туриб кетишига имконият бермоқда. Биз ҳар бир мижозимиз ўз оиласига, шу билан бирга, давлатимиз иқтисодиётига оз бўлсада фойда келтиришини истаймиз.


"Пахтакор" хорижлик мураббий билан илиқ хайрлашди (фото)\n24 январь, 17:00\n"Пахтакор" собиқ бош мураббийи клубдаги фаолияти учун барчага миннатдорчилик билдирди.\n"Шерлар" билан шартномаси якунлангани сабабли собиқ бош мураббий Питер Хюистра билан ҳамкорлик тўхтатилганди. Бугун нидерландиялик мутахассис клуб офисига ташриф буюриб, жамоада олиб борган 4,5 йиллик фаолияти учун барчага миннатдорчилик билдирди.\nКлубда барчанинг бирдек жипслашгани, муҳит худди оиладек бўлгани туфайли натижалар юқори бўлганини эътироф этди. Ўз навбатида, раҳбарият ҳам Хюистрага "Пахтакор"даги самарали фаолияти учун раҳмат айтиб, унга ўзбек миллий тўни ва дўпписи эсдалик учун топширди.\n"Пахтакор" клуби матбуот хизмати


Физика факультети декани:\nЯрим ўтказгичлар физикаси\n1976-йили Бердақ номидаги Қорақалпоқ давлат университети очилган вақтда педагогика институтининг физика-математика факультети таркибида икки факультет: физика ва математика факультетлери очилди. Физика факультетининг декани бўлиб техника фанлари номзоди, доцент Б. Орымбетов сайланди ва бу лавозимда доцент Б. Орымбетов 1986-йилгача ишлади.\nФизика факультетини 1986-1989 йиллари профессор Б.А. Абдикамалов, 1989-1993 йиллари доцент М.И. Арзуов, 1993-1997 йилларда М.А. Кан бошқарди. 1997 йилнинг сентябрь ойида физика ва математика факультетлери бириктирилиб, қайтадан физика-математика факультети бўлиб ташкиллаштирилди ва 2003 йилгача бу факультетга доцент Б.Б. Пренов бошчилик қилди.\nУшбу факультет таркибида 2003-йилнинг май ойида қайтадан математика физика факультетлери ташкиллаштирилиб, физика факультетига профессор Б.А. Абдикамалов, математика факультетига доцент Б.Б. Пренов 2005-йилга қадар бошқарди. 2005-йили август ойида физика ва инженерлик қурилиш факультетлери бирлаштирилиб, физика-техника факультети ташкиллаштирилди ва физика-математика фанлари доктори, профессор Қ.А. Исмайлов факультет декани бўлиб сайланди. 2009-йилнинг ноябрь ойидан бошлаб талабаларнинг ва мутахассисларнинг кўпайишига боғлиқ физика факультети бўлиб қайта очилди ва унга профессор Қ.А. Исмайлов 2011-йилга қадар бошчилик қилди.\nФизика-математика факультетини 2011-2018 йиллари доцент Б.П. Отемуратов, 2018 йилнинг август ойидан 2019 йилнинг июнь ойига қадар доцент М.У. Насыров бошчилик қилди.\nФизика-математика факультетида талабалар контингентининг кўпайишига боғлиқ 2019-йил июнь ойидан бошлаб физика факультети қайтадан очилди ва унга 2020-йилнинг февраль ойигача доцент М.У. Насыров бошчилик қилди.\nҲозирги вақтда 2020-йилнинг март ойидан бошлаб физика факультетини доцент А.С. Муратов бошқариб келмоқда.\nФизика факультетида қуйидаги бакалавр таълим йўналишлари ва магистратура мутахассислиги бўйича кадрлар тайёрланади:\n5310100 – Энергетика (иссиқлиқ энергетикаси)\n5310200 – Электр энергетикаси (энергияни ишлаб чиқариш, узатиш ва тақсимлаш)\n5310700 – Электр техникаси, электр механикаси ва электр технологиялари\n5310900 – Метрология, стандартлаштириш ва маҳсулот сифати менеджменти (саноат)\n5А140204 – Конденсацияланган оралиқлар физикаси ва материалшунослик (турлари бўйича)\nХалқаро илмий-техникавий бирга ишлашиш\nВ.Е.Лашкарев номидаги ярим ўтказгичлар физикаси илмий тадқиқот институти (Украина)\nНовосибирск давлат техника университети (Россия)\nСуми давлат университети (Украина)\nМиллий тадқиқот ядро университети МИФИ\n(Москва инженерлик-физика институти)\nИчки Монголия технологиялар университети (Хитой)\nМари давлат университети (Россия)\nХалқаро йўналишлар ва проектлар\nПрофессор-ўқитувчилар таркиби: 49\nИлм докторлари: 2\nИлм кандидатлари: 15


Асад Асил. Покизалик - азалий одатимиз (2000) | www.ziyouz.uz\nБош саҳифа МатбуотМустақиллик матбуотиАсад Асил. Покизалик — азалий одатимиз (2000)\n“Юрган дарё, ўтирган бўйра” дейди халқимиз. Тўғри-да, қанчалик кўп дунё кезсангиз, шунчалик ранго-ранг оламни кўрасиз, турли туман воқеаларнинг гувоҳи бўласиз. Айниқса биз – ижодкорлар учун табиат бағрида, одамлар орасида бўлиш, ҳақиқий ҳаётни жой-жойида кўриб кузатиш ҳаётий зарурат, десак муболаға бўлмас. Халқимизнинг турфа хил урф-одатларию ранг-баранг турмуш тарзи ва ниҳоят Она-Табиатга муносабатини ҳам инсонларнинг қувончу ташвишларига шерик бўлиб, барчага баробар ҳамнафас ҳолда юрган қалам аҳлигина яхши тушунади.\nҲозирга келиб Она-Табиат ҳаммамиздан мадад кутяпти. Ёши ўтиб қолган авлод ҳал қилувчи улкан ишларга қўл уриши, катта ишларда фаол иштирок этиши анча мушкул. Ёшларимизнинг эса ўйинқароқликларга берилмай, майда-чуйда ва бекорчи юмушларга умрини зое кетказмай катта курашларга бел боғлаши, асосий масалалар ечимига енг шимариб киришишлари учун вақт етди. Ҳозирги мустақил ҳаётимиз ҳам, айниқса ёшларимизга астойдил ғамхўрлик қилаётган Президентимиз ҳам худди шу йўлга даъват этмоқда. Асосий нажоткор эса Она-Табиатнинг ўзи. Соғлом авлод йилида фарзандларимизнинг, қолаверса ўзимизнинг ҳам соғ, тетик ва бардам бўлишимиз атроф-муҳит мувозанатининг бузилмаслигига бевосита боғлиқдир…\nМен ўтган салкам олтмиш йиллик умрим давомида бунга қайта-қайта иқрор бўлганман. Оддий бир мисол: фарзандларимизни ҳар қанча парваришлайлик, мудом энг лаззатли ва тўйимли таом билан сийлайлик, аммо атрофимизда мусаффо ҳаво ва тоза сув бўлмас экан, ҳамма ҳаракатларимиз зое кетаверади. Ўғил-қизларимиз рангпар, нимжон ва касалвандликдан бошлари чиқмайди. Тоғ қишлоқларида тоза ҳаво ва тиниқ сувга эҳтиёж унчалик сезилмаслиги учунми, атроф-муҳит муҳофазасига у жойдагиларнинг кўпчилиги деярли эътибор бермайди. Шаҳарда эса…\nХуллас, юқорида айтганимдек, кўп йиллик иш фаолияти давомида тоғ қишлоқларидан то азим шаҳримиз Тошкентгача бўлган катта-кичик қишлоқлару қўрғонларда меҳнат қилдим, у жойлардаги одамлар ҳаёт тарзининг икир-чикирлари, атроф-муҳитга муносабати хусусида етарлича маълумотларга эга бўлдим ва шу нарсага иқрор бўлдимки, то одат тусига кирмагунча одамлар покизаликка етарли эътибор бермас эканлар. Ёшлик пайтларимда Тошкентдаги Уста Ширин, Шомаҳмудов каби қадимий маҳаллалардаги тўйларда, турли маросимларда иштирок этардим. Шу даврдаги тошкентликларнинг ўта нозиктаъблик билан меҳмон кутишлари, кўча ва ариқларни ғоят покиза тутишларига мен чинакамига қойил қолардим. Улардаги бу каби ибратли фазилатлар албатта узоқ ўтмишдаги аждодларидан мерос бўлиб қолган халқнинг қон-қонига сингиб кетган энг яхши удумлардир. Зилзиладан кейин кўп қаватли уйлар кўпайди, уларнинг орасида баъзан чиқиндиларнинг хирмон-хирмон бўлиб уюлиб ётиши, кераксиз ҳамма нарсаларни ариқларга ағдариш каби хунук одатлар оддий ҳолга айланиб қолганди…\nАслида, хайриятки бундай эмас экан. Юртимиз мустақил бўлгач, аҳвол тезлик билан ижобий томонга ўзгара бошлади. Ҳовли-жойларми, баланд қаватли биноларми, барида қадимдагидек шинам маҳаллалар ташкил этилиб, эсдан чиқаёзган ибратли удумларимизни тошкентликлар қайта тиклашга киришдилар. Қондан-қонга ўтиб келган бундай удумлар ҳеч қачон унутилмаслигини ҳаёт ҳақиқати исботлаяпти. Қалбларию бутун борлиғини покизалик ҳисси қамраб олган, бу йўлда барчага ибрат бўлаётган кўпчилик оқсоқоллар бошқараётган бир қатор маҳаллаларда ҳақиқий орасталик тўла маънода намоён этилмоқда. Энг муҳими, бообрў кексалар ёшларни тўғри йўлга солиш ва уларни қадимий яхши удумларимизни рўёбга чиқаришдек олижаноб ишларга жалб этишга астойдил киришганлар. Шундай самарали фаолият натижаси ўлароқ, орадан беш-ўн йил ўтмай, шаҳарнинг ҳамма томонида қадим-қадимдаги меҳр-оқибат, кўркамлик, файз-барака ва покизаликлар қад ростлай бошлади. Сўлим хиёбонлар, кошиндор чойхонаю оромгоҳлар кўпайди. Бироқ шоли курмаксиз бўлмаганидек, бетартиб маҳаллалар, покизаликка эътибор бермайдиган жойлар ҳам йўқ эмас. Уларни ҳатто “Ойнаи жаҳон” орқали ҳам кўриб турибмиз. Аммо пойтахтимизнинг ана шундай жойлари ҳам эртами-кечми обод гўшалардан бири бўлишига ишонамиз.\nҲадемай ёзги мавсум бошланади. Ҳар йилги мавсумда шаҳри азимдан неча ўн минглаб дам олувчилар Чирчиқ дарёсининг токи бош қисмига қадар боришиб, сув бўйларида ҳордиқ чиқарадилар. Айниқса, Чорвоқ сув омбори атрофларида дам олувчилар кўпайиб кетади. Ўзлари билиб-билмайми, ҳаммаёқни чиқиндиларга тўлдириб юборадилар. Улар томонидан қолдирилган уюм-уюм ифлос нарсалар тўппа-тўғри Чирчиқ дарёсига оқиб тушаверади. Қарабсизки, бу чиқиндилар дарё орқали тўғри пойтахтга оқиб тушади. Хўш, бунга йўл қўймаслик учун нима қилишимиз керак? Аввало, тоғларда, дарё ва ариқларнинг бўйларида, Чорвоқ сув омбори теварагида салқинлаётган ҳар бир инсон “осмонга тупурсанг, тупугинг қайтиб юзингга тушади”, деган иборани ёдида тутмоғи ва ўзидан бирон ҳам чиқинди қолдирмаслиги лозим. Қолаверса, асосан Чирчиқ дарёсининг тоза оқишини таъминлаш мақсадида деярли ўн беш йил муқаддам бошланиб, 1968 йилдан буён чала ҳолда ташлаб кетилган Чимён – Бақачўл канализация коллектори қурилишини албатта охирига етказиш керак. Авлодларимизнинг, шу жумладан ўзимизнинг ҳам соғ-саломат умр кечиришимиз учун бу қурилишни поёнига етказиш шунчалар муҳимки, керак бўлса ўзига тўқ, маблағи етарли жамоалар, ташкилотлар бевосита ҳашар уюштирсалар савоб бўларди. Бундан ташқари Тошкент шаҳри ичкарисига тарқалиб кетган каналлар, анҳорлар, ариқлар тозалигига ҳам эришмоқ даркор. Биргина Салор каналчасидаги ачинарли аҳволни кўриб, лол қоласан киши. Шаҳарда нима кўп – ташкилот кўп, ким кўп – яшовчи кўп. Маҳалла қўмиталари жон койитиб бир киришсалар, ҳамма ариқ ва анҳорларни қисқа вақтда тоза ҳолга келтиришлари мумкин-ку! Тозалаш ишларини ўтказиб бўлгач ҳам назоратни ҳеч қачон бўшаштирмаслик, сувни булғаганларни эса қаттиқ жазолаш керак. Токи покизалик доимий одатимизга айланиб қолгунча курашни бўшаштирмаслик лозим.\nХуллас, атроф-муҳит мувозанатини, айниқса ягона ичимлик суви манбаи бўлмиш Чирчиқ дарёсининг бошдан охиригача топ-тоза бўлишини таъминлаш, тоғлардан оқиб келаётган об-ҳаётни салгина бўлса ҳам булғамаслик ҳар биримизнинг муқаддас бурчимиз бўлмоғи даркор. Ахир биз яшаётган юртлар қадим-қадимдан покизаликнинг энг асосий маконлари бўлган-ку! Айниқса сувни тоза тутиш, унга тупуриш ёки бирон нарса оқизиш гуноҳи азим эканлигини ота-боболаримиз қайта-қайта таъкидлаганлар. Бу ибратли анъаналар ҳаммамиз учун ҳам қарз, ҳам фарз.\n“Тошкент оқшоми” газетаси,\n2000 йил 19 май сони.\n← Аввалги Аввалги Асад Асил. Жонзотлар меҳрга муҳтож (2007)\nКейинги → Кейинги: Асад Асил. Тоғлардаги доғлар (2007)


Бананларни истеъмол қилишнинг 10 та сабаби\nдармондори қовурмоқ тез пишадиган пирог ширин энди ўрганувчиларга нонушта муаллифлик ошхонаси оила учун парҳезли оригинал мевали духовка байрам учун шарқ ошхонаси иссиқ таом болалар учун осон сабзавотли фойдали\nтана парвариши ошхона тозалик маслаҳат соч парвариши шинам саломатлик кийим парвариши тоза ҳаво бувиларимиз маслаҳати дизайн идиш шинам овқатланиш тозалаш йиғиштириш таом дазмол кир ювиш кийим\nБананлар энг ширин ва фойдали мевалардан бири ҳисобланади. Айниқса соғлом турмуш тарзини юритишни истаётганлар эса ўзларининг кундалик рационларига бананни қўшишлари мақсадга мувофиқ.\nҚуйида ҳар кунни бананни истеъмол қилишнинг асосий сабаблари тўғрисида маълумот бериб ўтамиз.\n1. Соғлом таом\nТан олишимиз керакки кўпчилигимиз бананларни биринчи навбатда унинг фойдали хусусиятларига қармасадан ажойиб тамадди қилиш воситаси сифатида хуш кўрамиз. Сабаби ундан кейин биз анчагача ўзимизни тўқ ҳис қиламиз. Битта ўртача банан 100 калория ва кўп миқдорда клетчаткадан иборат.\n2. Жисмоний машқлардан олдин ва кейин\nЮқори энергетик қувватга эга эканлиги туфайли бананни жисмоний машқлардан олдин ва кейин истеъмол қилиш мумкин. Айнан шу мева қон таркибидаги шакар миқдорини нормаллаштиради, жисмоний машқлардан сўнг мушаклар тортишишидан халос қилади ва яна қўшимча қувват беради.\n3. Витаминларга бой\nБананлар қимматбаҳо витаминлардан ташкил топган бўлиб, улар қаторига Е, С, РР гуруҳ витаминлари, каротин ҳамда жуда кўп миқдорда В6 витамини киради. Айнан шу витамин бевосита бизнинг кайфиятимизга таъсир қилади ҳамда чарчашни олдини олишга ёрдам бериб, асаб тизимини мустаҳкамлайди.\nАгар сизда қувватсизлик аломатлари пайдо бўлишини ҳис қилаётган бўлсангиз, кайфиятингиз салбий томонга тушиб кетган бўлса, унда турли ширинликлар тўғрисидаги фикрларни бир четга қўйиб, банан истеъмол қилишни бошланг. Бу меваларда организмимиз томонидан хурсандчилик гормони ҳисобланмиш серотонинни ишлаб чиқарилишига жавоб берувчи кўп миқдорда триптофан моддаси мавжуд.\n5. Тери ва суяклар учун фойдали\nБананлар нафақат мушаклар ва иш фаолияти самарадорлигининг ошиши учун фойдали бўлиши билан бирга, уларнинг таркибида суякларимизни мустаҳкам қилувчи кальций ҳамда организмимиздаги оғир металлар ва токсинларнинг чиқишига ёрдам берувчи кўплаб пектин моддаси мавжуд. Айнан шунинг учун бананлар соғлом ва чиройли қоматга эришишни хоҳловчилар учун қимматбаҳо мевалар қаторидан ўрин олган.\n6. Юрак учун фойдали\nБаналар юрак учун фойдали бўлган асосий калий минерал моддасига жуда бой ҳисобланади. Шунга ушбу мевалар тўғридан-тўғри юрак-қон томир тизимини тиклаш, қон босимини нормаллаштириш ва юрак хуружи хавфини камайтириш учун масъул. Бундан ташқари, бананлар темир моддасига бой бўлиб, қонда гемоглабин кўтарилишига ёрдам беради.\n7. Юқори иш самарадорлигини\nБананлар қон томирлари микроциркуляциясини нормаллаштириш орқали юрак – қон томир тизими ҳамда ақлий фаолиятга ижобий таъсир қилади. Олимлар бир неча маротаба бананлар эътибор ва иш фаолиятини оширишга хизмат қилувчи асосий маҳсулотлардан бири эканлигини исботлашган.\n8. Енгил тамадди\nКўпинча ошқозон билан боғлиқ муаммолардан азият чекадиган одамлар бананларга бепарво бўлишлари керак эмас. Сабаби кислотага қарши бўлган таъсири жиғилдон қайнашига қарши курашиб, ошқозон шиллиқ пардасини ҳимоя қилади. Меванинг клетчаткага бойлиги ва юмшоқлиги эса ичак функциясини тиклашга ёрдам беради.\nОдатда чекишни ташлашга қарор қилганларга ушбу мевани истеъмол қилиш тавсия қилинади: бу мевада витаминларнинг кўп миқдорда мавжудлиги организмда никотин моддасининг кескин етишмаслигини олдини олишга ёрдам беради. Агарда сизнинг ишингиз эмоционал жиҳатдан юқори ва стресс ҳолатларига бой бўлса ўзингиз билан енгил тамадди сифатида бананни олиб юринг. Ундаги В6 витамини қондаги глюкоза миқдорини нормаллаштиради ва позитив ҳолда қолишга кўмаклашади.\n10. Севимли таом\nВитаминли смузиларни хуш кўрувчилар учун асосий мевалардан бири ҳисобланади. Мазкур мева деярли барча коктейлларнинг асосий таркибий қисми ҳисобланади. Турли бананли ширинликлар тўғрисида гапирмаса ҳам бўлади.\nБиз сизларга бананларни кунингизни нафақат фойдали балки мазали бошлаш учун эрталабки нонуштангизга бўтқаларга солиб, тез-тез истеъмол қилишни тавсия қиламиз.


Эксперт хулосаси: «Омикрон» дунёдаги энг юқумли вирус турига айланмоқда — Sof.uz\n23.12 16:59 120 Тиббиёт\nБугун дунё яна бир глобал хатар билан рўбарў келган. Эҳтиёт чоралари қанчалик кучайтирилмасин, коронавируснинг «омикрон» штамми сарҳадларни «тан олаётгани» йўқ.\nМасалан, дунёда «омикрон» дан илк ўлим ҳолати бундан 10 кунча аввал Буюк Британияда қайд этилганди. Ҳозирга келиб бу мамлакатда ушбу вариант билан хасталаниб вафот этганлар сони 14 нафарни ташкил этяпти.\nГермания соғлиқни сақлаш вазири Карл Лаутербах янги штамм тарқалиши туфайли ҳудудда пандемиянинг бешинчи тўлқини бошланганини расман эълон қилди.\nАммо мазкур хасталик ўчоғи бўлган Жанубий Африка Республикасида бунинг акси кузатиляпти: мамлакатда «омикрон» аниқланган даврда «COVID-19»га чалиниш ҳолатлари қанчалик шиддатли тусда ортган бўлса, ҳозир худди шу суръатда пасайиш қайд этилмоқда. Мутахассислар буни Жанубий Африкада энг юқори чўққидан ўтилди, деб изоҳлашяпти.\nШунга қарамай, АҚШнинг «Akron Beacon Journal» нашри «омикрон» қизамиқдан кейин дунёдаги энг юқумли вирусга айланганини ёзди. «Блумберг» нашри эса коронавирус, хусусан, янги штаммни юқтириш хавфи самолётда 2-3 баравар ошади, деган хулосани эълон қилди.\nБинобарин, россиялик олимлар ўрганишларига кўра, «омикрон»нинг инкубация даври одатда 3-6 кунни ташкил қилади. Бироқ касалликнинг илк белгилари бемор билан алоқа қилган куннинг эртасига ҳам пайдо бўлиши мумкин.\nҚолаверса, ушбу мамлакат тадқиқотчилари янги штамм, айниқса кекса ёшли эмланмаган шахслар орасида оғирроқ кечишини айтишмоқда. Тўлиқ ва қўшимча дозада олинган вакциналар эса инсон организмининг бу вирус турига қарши курашиш самарадорлигини оширади.